text:
NSHAPITA WA DIKUMI NE MUIBIDI
Nzambi wende wakamupesha bukole
1, 2. Tshivua tshienzeke dituku dinene dia Eliya ntshinyi?
ELIYA wakanyema mu mvula, eku kuulu kuenda kufiika bikole. Uvua ne bua kuenza luendu lule bua kufika mu Yizelele, pabi ukavua mukulakaje. Kadi wakatungunuka amu ne kunyema kayi utshioka, bualu “tshianza tshia Yehowa” tshiakadi kudiye. Katshia kavua muanji kuikala ne bukole bua nunku to. Ke bualu kayi, wakapita mpunda ivua yenda ikoka ditempu dia mukalenge Ahaba ku lubilu.—Bala 1 Bakelenge 18:46.
2 Kadi Eliya utshivua amu ne luendu lule lua kuenza. Anji fuanyikijabi mudiye unyema mu mvula mukole, wenda upodia bua mamata a mâyi adi amukuma ku mêsu, wenda wela meji a malu manene avua menzeke dituku adi. Kakuyi mpata, tshivua ditshimuna dinene bua Yehowa Nzambi wa Eliya ne bua ntendelelu mulelela. Eliya kavua mua kumona kabidi Mukuna wa Kâmele bualu ukavua munyeme ntanta mule, kabidi kuulu kukavua kufiike bikole: ku mukuna aku ke kuvua Yehowa muenze bishima bua kumusha ntendelelu wa Bâla. Biakamueneka patoke ne: baprofete ba Bâla bavua bena dishima babi, bavua bakumbanyine kubashipa. Pashishe Eliya wakalomba Yehowa bua kuimanyika mushipu uvua mukengeshe bantu munkatshi mua bidimu bisatu ne tshitupa. Mvula yakaloka!—1 Bak. 18:18-45.
3, 4. a) Bua tshinyi pavua Eliya uya ku Yizelele uvua mua kuikala mutekemene ne: malu avua mua kushintuluka? b) Netuandamune nkonko kayi?
3 Pavua Eliya wenza luendu lua kilometre 30 bua kufika ku Yizelele, uvua mua kuikala wela meji ne: bu muvuabu bashipe baprofete ba Bâla bonso, malu avua mua kushintuluka bikole. Kadi Ahaba uvua mua kukudimuna mutshima anyi? Kakuyi mpata, yeye mumane kumona malu onso aa, uvua ne bua kulekela kutendelela Bâla, kukandika kabidi mukajende Izebele, ne kulekela kukengesha batendeledi ba Yehowa.
4 Patu malu amueneka bu ne: adi enzeka mututu basue, tutu tuela meji ne: malu nealengele. Tudi mua kuela meji ne: malu etu neatungunuke ne kulongoloka, anyi mene ne: ntatu mikole ituvua nayi kayakutukuata kabidi to. Kabiena mua kutukemesha bu Eliya muele pende meji nunku to, bualu “uvua muntu bu tuetu.” (Yak. 5:17) Kadi pabi, ntatu ya Eliya kayivua mijike to. Mu mêba makese pashishe, wakalua kumvua buôwa bua bungi, kubungama bikole, kujingaye too ne bua kufua. Bua tshinyi? Tshivua Yehowa muenze bua kukolesha ditabuja ne dikima dia Eliya ntshinyi? Tumonayi bualu abu.
Bualu kabuyi butekemena buakenzeka
5. Panyima pa malu avua menzeke ku Mukuna wa Kâmele, Ahaba wakalongaku mua kunemeka Yehowa anyi? Udi wandamuna nanku bua tshinyi?
5 Pakafika Ahaba kuende mu Yizelele, wakalejaku ne: uvua mushintuluke anyi? Bible udi wamba ne: ‘Ahaba wakambila Izebele malu onso akenza Eliya ne muakashipaye baprofete bonso ku miele ya mvita.’ (1 Bak. 19:1) Tudi tumona ne: padi Ahaba ulonda malu avua menzeke dituku adi, kena nansha mutele Yehowa Nzambi wa Eliya to. Ahaba wakamona bishima ‘biakenza Eliya’ ne lungenyi lua buntu menemene. Mbimueneke patoke ne: kavua mulonge mua kunemeka Yehowa Nzambi to. Ntshinyi tshiakenza mukajende uvua musue kudisombuela eu?
6. Izebele uvua mutumine Eliya mukenji kayi? Uvua umvuija tshinyi?
6 Izebele wakafiika munda bikole, kukunjija mpala ne luonji. Ke yeye kutumina Eliya mukenji ne: ‘Nzambi yonso itambe kungenzela malu mabi onso bingapanga kuvuija muoyo webe bu muoyo wa umue wabu makelela pa dîba edi.’ (1 Bak. 19:2) Mêyi aa adi aleja ne: uvua mudisuike bua kumushipa. Mu bulelela, Izebele wakaditshipa ne: yeye kayi mushipe Eliya mu mêba 24 bua kusombuela baprofete ba Bâla, lufu lumukuate yeye. Elabi meji muvuabu babishe Eliya ku tulu mu kazubu ka mu Yizelele, anu bua kumuambila mukenji mubi uvua Izebele mutume. Eliya wakumvua munyi?
Wakateketa mu mikolo, kupeta buôwa
7. Eliya wakadiumvua bishi bua tshivua Izebele usua kumuenzela? Wakenza tshinyi?
7 Bikala Eliya uvua wela meji ne: mvita yende ne baprofete ba Bâla ivua mijike, wakalua kumona ne: uvua mudishime. Izebele kakashintuluka to. Ukavua mushipeshe baprofete balelela ba bungi; kumuenekabi ne: bua musangu eu, Eliya ke washipabu. Eliya wakadiumvua bishi bua tshivua Izebele usua kumuenzela? Bible udi wamba ne: ‘Eliya wakumvua buôwa.’ Uvuaku mutuadije kudifuanyikijila mu lungenyi mushindu uvua Izebele ufuna bua kumushipa anyi? Bikalaye uvua utungunuka ne kuela meji a nunku, kakuyi mpata, dikima diende divua dijike. Nansha biobi nanku anyi kabiyi nanku, Eliya ‘wakanyema bua kusungila muoyo wende.’—1 Bak. 18:4; 19:3, MMM.
Tuetu basue kulama dikima, katuena ne bua kutamba kuela meji bikole bua njiwu idi ikeba kutukuata to
8. a) Bualu buvua bufikile Petelo mbufuanangane ne bua Eliya ku tshinyi? b) Tshilejilu tshia Eliya ne tshia Petelo bidi bitulongesha tshinyi?
8 Eliya ke umue wa ku batendeledi ba Yehowa bavua bumvue buôwa. Kunyima kua bidimu bia bungi, mupostolo Petelo wakumvua pende buôwa. Tshilejilu, pakamuambila Yezu bua kuenda pa mâyi, Petelo wakatuadija ‘kutangila tshipepele.’ Ke dikima kumujikadi, yeye kutuadija kudina mu mâyi. (Bala Matayi 14:30.) Tshilejilu tshia Eliya ne Petelo tshidi tshitupesha dilongesha dinene edi: Tuetu basue kulama dikima, katuena ne bua kutamba kuela meji bikole bua njiwu idi ikeba kutukuata to. Mbimpe tutambe kutuma meji etu kudi eu udi utupesha ditekemena ne bukole.
“Biantondi!”
9. Umvuija muvua luendu lua Eliya ne muvuaye udiumvua.
9 Bu muvua Eliya ne buôwa, wakanyema too ne lua kuinshi kua musoko wa Bê-sheba, uvua pabuipi ne mikalu ya kuinshi kua tshimenga tshia Yuda, mu mutantshi wa kilometre 150. Ke kuakayaye kushiya muena mudimu wende, e kuya mu tshipela nkayende. Bible udi wamba ne: “Wakaya luendu lua dituku dimue,” nanku uvua mutuadije luendu mu dinda padi dîba dituadija kupatuka, pamuapa kayi muangate nansha ka kuela mukana to. Bu muvuaye ne dibungama ne buôwa, wakadienzeja bikole bua kuenda mu tshipela atshi tshibi tshitambe, kabidi munkatshi mua munya mukole. Pavua munya wenda uteketa, eku butuku buenda buila, Eliya kavua kabidi ne bukole bua kuenda to. Bu muvuaye mutshioke bikole, wakasomba panshi muinshi mua mutshi wa genêt. Mutshi eu uvua nkayawu mu tshipela amu; ne uvua wambuluisha bantu bua kuikishilamu.—1 Bak. 19:4.
10, 11. a) Tshivua Eliya ulomba Yehowa mu disambila ntshinyi? b) Bilondeshile mvese idi mu tshikoso tshia 11, umvuija muvua batendeledi bakuabu ba Yehowa badiumvue pavuabu ne tunyinganyinga.
10 Eliya wakasambila ne kanyinganyinga konso. Kulombaye ne: afue nansha kufua. Wakamba ne: ‘Meme tshiena mupite batatu banyi buakane.’ Uvua mumanye dîba adi ne: bankambua bende bakavua lupuishi, bashale mifuba nkayayi mu nkita, kabavua kabidi ne bua nsongo buvuabu mua kuenzela bantu. (Muam. 9:10) Eliya wakadimona muntu tshianana. Kabiena bitukemesha bua muakadiabakenaye ne: “Biantondi!” Ndi wa tshinyi kabidi pa buloba apa?
11 Bidiku mua kututonda patudi tumvua ne: muntu wa Nzambi uvua mutekeshibue mu lungenyi nunku anyi? Tòo. Bible udi wakula bua batendeledi balelela ba Nzambi bavua pabu bumvue kanyinganyinga, bajinge mene ne lufu; munkatshi muabu mudi: Lebeka, Yakoba, Mose ne Yobo.—Gen. 25:22; 37:35; Nom. 11:13-15; Yobo 14:13.
12. Leja muudi mua kulonda tshilejilu tshia Eliya paudi upeta nsombelu wa kanyinganyinga.
12 Lelu eu tudi mu “bikondo bidi bikole mua kupita nabi,” ke bualu kayi katuena mua kukema bua mudi bantu ba bungi, too ne batendeledi ba Nzambi, badiumvua ne tunyinganyinga imue misangu to. (2 Tim. 3:1) Wewe mupete nsombelu wa kanyinganyinga wa nunku, ulonde tshilejilu tshia Eliya: wambile Yehowa tunyinganyinga tuebe. Bulelela, Yehowa udi “Nzambi wa busambi buonso.” (Bala 2 Kolinto 1:3, 4.) Yehowa uvuaku mupeshe Eliya bukole anyi?
Yehowa wakambuluisha muprofete wende
13, 14. a) Ku diambuluisha dia Muanjelu, Yehowa wakaleja ne: uvua uditatshisha bua muprofete wende mushindu kayi? b) Bua tshinyi bidi bienza disanka bua mudi Yehowa mumanye malu a yonso wa kutudi ne mikalu yetu?
13 Buebe wewe, Yehowa uvua mumvue munyi pavuaye umona muprofete wende uvuaye munange bikole musombe panshi, muinshi mua mutshi mu tshipela, ulomba bua kufua? Kudi tshibanga to, diandamuna didiku. Pakalala Eliya tulu tukole, Yehowa wakamutumina Muanjelu. Muanjelu wakamulenga ne bulenga buonso, kumujula umuambila ne: “Juka udie.” Eliya wakajuka, Muanjelu wakamupesha diampa dipiadipia ne luya luadi ne mâyi a kunua. Uvuaku muele muanjelu tuasakidila anyi? Bible udi wamba amu ne: muprofete wakadia, wakanua, pashishe kupingana ku tulu. Mbualu uvua mupungile bikole kayi mua kuakula anyi? Nansha biobi nanku anyi kabiyi nanku, muanjelu wakamujula kabidi, pamuapa patshiatshia. Udi wambila kabidi Eliya ne: “Juka udie,” pashishe kuambaye mêyi a mushinga mukole a ne: “bualu uyaya luendu lule lutambe.”—1 Bak. 19:5-7, MMM.
14 Nzambi uvua muambuluishe muanjelu bua kumanya kuvua Eliya uya. Uvua mumanye kabidi ne: Eliya kavua mua kukokesha bua kuenza luendu alu ne bukole buende nkayende to. Bidi bienza disanka dia bungi bua kuikala ne Nzambi udi mumanye majinga etu ne mikalu yetu kutupita ne tuetu bine, ki mmuomu anyi? (Bala Musambu wa 103:13, 14.) Mmunyi muvua biakudia abi biambuluishe Eliya?
15, 16. a) Biakudia bivua Yehowa mupeshe Eliya bivua bimuambuluishe bua kuenza tshinyi? b) Bua tshinyi mbimpe tuanyishe mushindu udi Yehowa wambuluisha batendeledi bende lelu eu?
15 Bible udi wamba ne: ‘Eliya kujuka, kudia, kunua mâyi. Mumane kupeta dikanda ne biakudia ebi, kuendaye matuku makumi anayi ne a butuku makumi anayi, too ne ku Holeba, mukuna wa [Nzambi mulelela].’ (1 Bak. 19:8, MMM) Anu bu Mose bidimu 600 kumpala kuende, ne Yezu bidimu 1000 kunyima kuende, Eliya wakajila biakudia munkatshi mua matuku 40, butuku ne munya. (Ekes. 34:28; Luka 4:1, 2) Bintu bivuaye mudie abi kabivua bijikije ntatu yende to, kadi biakamuambuluisha mu tshishima. Anji elabi meji, mukulakaje eu wenda wenda bitekete bitekete bu muntu mutshioke, ku dituku ku dituku, ku lumingu ne ku lumingu mu tshipela mudi kamuyi njila, too munkatshi mua ngondo mujima ne tshitupa.
16 Yehowa utu wambuluisha batendeledi bende lelu, ki nne biakudia bietu ebi mu tshishima to, kadi ne biakudia bia mushinga mukole bia mushindu mukuabu. Udi ubambila malu adi abambuluisha bua kuikalabu nende mu malanda mimpe. (Mat. 4:4) Kulonga malu a Nzambi adi mu Dîyi diende ne mu mikanda idi yumvuija Bible nekutuambuluishe anu bu biakudia bua kutungunuka ne kuenzela Nzambi mudimu. Bulelela, kulonga malu a Nzambi kakuakujikija ntatu yetu yonso to, kadi kudi kutuambuluisha bua kutantamena ntatu nansha bayamba bishi. Kudi kabidi kutufikisha ku “muoyo wa tshiendelele.”—Yone 17:3.
17. Eliya uvua muye kuepi? Bua tshinyi uvua muaba wa pa buawu?
17 Eliya wakenda kilometre mitue ku 320, too ne muakafikaye ku Mukuna wa Holeba. Uvua muaba munene bualu ke muaba uvua Yehowa mumuenekele Mose munkatshi mua tshipuka tshia kapia ku diambuluisha dia muanjelu, ne ke muaba uvua Yehowa mulue kudia tshipungidi tshia Mikenji ne bena Isalele. Eliya wakapeta muaba wa kusokomena, mu lubuebue.
Muvua Yehowa mupeshe muprofete wende bukole
18, 19. a) Muanjelu wa Yehowa wakela Eliya lukonko kayi? Eliya wakamuandamuna munyi? b) Mmalu kayi asatu avua mafikishe Eliya bua kuikala ne dibungama?
18 Ku Mukuna wa Holeba (pamuapa ku diambuluisha dia muanjelu), Yehowa wakela Eliya lukonko ne: “Eliya, udi wenza tshinyi apa?” Bidi bimueneka ne: Yehowa uvua mumuele lukonko alu ne bulenga, bualu luakamuambuluisha bua kuamba avua amutonda. Kuambaye ne: ‘Ndi ne mukawu mukole bualu buebe wewe [Yehowa Nzambi] Wa Bukole Buonso, bualu bena Isalele mbupule ndondo webe, banyange bilambuilu biebe, bashipe kabidi ne baprofete bebe ku muele wa mvita; ndi mushale meme nkayanyi, badi bakeba mua kunshipa.’ (1 Bak. 19:9, 10, MMM) Eliya udi utela malu matue ku asatu avua mamufikishe ku dibungama bikole.
19 Bua kumpala, Eliya wakamona ne: uvua muenze tshidimudimu. Nansha muvuaye muenzele Yehowa mudimu ne “mukawu mukole” munkatshi mua bidimu bia bungi, muteke dîna dinsantu dia Nzambi ne ntendelelu wende pa muaba wa kumpala, wakamona ne: malu avua anu enda anyanguka bikole. Bantu batshivua anu bapange ditabuja, bikale bantomboji, ntendelelu wa dishima wenda utampakana bu meshi. Buibidi, Eliya uvua mudimone nkaya. Wakamba ne: “Ndi mushale meme nkayanyi,” bienze anu bu ne: yeye nkayende ke uvua mushale wenzela Yehowa mudimu mu Isalele. Buisatu, Eliya wakumvua buôwa. Bakavua bashipe baprofete nende ba bungi, ke kuelaye meji ne: kuvua kushale bua kumushipabu pende. Kabivua bipepele bua Eliya kuleja malu aa to, kadi kakalekela lutambishi ne bundu bimupangisha bua kuambila Nzambi muvuaye udiumvua to. Bu muvuaye munzuluile Nzambi muoyo wende mu disambila, mmushile batendeledi ba Nzambi tshilejilu tshimpe.—Mus. 62:8.
20, 21. a) Umvuija tshivua Eliya mumone ku tshibuelelu tshia lubuebue pa Mukuna wa Holeba. b) Mushindu uvua Yehowa muleje bukole buende uvua mulongeshe Eliya tshinyi?
20 Yehowa wakenza tshinyi bua buôwa ne tunyinganyinga tua Eliya? Muanjelu wakambila Eliya bua kuimana ku tshibuelelu tshia lubuebue. Eliya kupatuka kuimana, kayi mumanye ne: tshivua tshikeba kuenzeka ntshinyi to. Diakamue, tshipepele tshikole kuenzekatshi. Bidi bimueneka ne: tshivua ne mutoyi mukole, bualu bua bukole buatshi, mikuna yakela mitanta, mbuebue kupandika. Tetabi kumona mu lungenyi Eliya wenda ukeba kusokoka mêsu ende mu tshilamba tshia bujitu padi lupepele luenda lututa. Bivua bikengela atue makasa ende panshi bikole, bualu buloba bukavua butuadije kukanka bua tshikumina tshivua tshienzeke. Katupa kîpi pashishe, kapia kakole kupatukaku muaba au, ke yeye kuanji kupingana mu lubuebue bua kusokoma.—1 Bak. 19:11, 12.
21 Bible udi wamba ne: Yehowa kavua munda mua bintu bionso bia bukole bivua bienzeka abi to. Eliya uvua mumanye ne: Yehowa kavua mua kubuela mu bintu bivuaye mufuke anu bu Bâla, uvua batendeledi bende badishima ne bela meji ne: uvua “wendesha matutu,” anyi ne: uvua nzambi uvua ulokesha mvula. Yehowa ke udi mufuke bintu bionso bidi ne bukole, kadi udi munene kupita bionso bidiye mufuke. Too ne diulu ditudi tumona edi kadiena dimukumbana to. (1 Bak. 8:27) Malu onso aa avua mambuluishe Eliya mushindu kayi? Vuluka muvuaye mumvue buôwa. Bu muvua Nzambi uvua ku luseke luende muikale Yehowa, Nzambi uvua ne bukole buonso, Eliya kavua ne tshivuaye mua kutshinyina Ahaba ne Izebele to.—Bala Musambu wa 118:6.
22. a) Mmunyi muvua ‘Dîyi dikese ditekete’ dijadikile Eliya ne: kavua muntu tshianana to? b) ‘Dîyi dikese ditekete’ adi divua mua kuikala dia nganyi? (Bala mêyi adi kuinshi kua dibeji.)
22 Kapia kamane kujima, kakuvua mutoyi, Eliya kumvuaye ‘dîyi dikese ditekete.’ Dîyi edi divua dimulomba bua kuambaye kabidi tshivua tshimutonda, ke tshiakenzaye, kuambaye kabidi malu onso avuaye nawu. * Pamuapa wakadiumvua musulakane kabidi. Kakuyi mpata, ‘dîyi dikese ditekete’ divua Eliya mumvue kabidi musangu eu, diakamupesha bukole bua bungi. Yehowa wakajadikila Eliya ne: kavua muntu tshianana to, uvua ne mushinga wa bungi. Mushindu kayi? Nzambi wakamuleja muvuaye mulongolole bua kumbusha ntendelelu wa Bâla uvua mu Isalele. Bidi bimueneka patoke ne: Eliya kavua muenze tshidimudimu to, bualu disua dia Nzambi bua ntendelelu wa Bâla divua anu dienda dikumbana. Eliya uvua pende ne mudimu wa kuenza mu tshivua Yehowa mulongolole atshi, bualu wakamutuma, kumuambila ne malu kampanda a kulonda bua mudimu au.—1 Bak. 19:12-17.
23. Pavua Eliya mudimone mushale nkayende, Yehowa wakamuambila malu kayi abidi?
23 Netuambe tshinyi bua muvua Eliya udimona mushale nkayende? Bua bualu abu Yehowa wakenza malu abidi. Bua kumpala, Yehowa wakambila Eliya bua kuela Elisha manyi bu muprofete uvua mua kumupingana. Nsongalume eu wakalua muenzejanganyi wa mudimu ne Eliya, wakamuambuluisha munkatshi mua bidimu bia bungi. Divua dikankamija dimpe be! Bualu buibidi, Yehowa wakamuambila lumu luimpe elu: ‘Nenshale bianyi ne bantu binunu muanda mutekete mu Isalele, badi kabayi banji kutua binu biabu panshi kudi Bâla, badi kabayi banji kutuangana nende mishiku.’ (1 Bak. 19:18) Nanku Eliya kavua nkayende to. Uvua ne bua kuikala ne disanka dia bungi pavuaye mumvue ne: bantu bungi nanku mbalamate Nzambi, babenge bua kutendelela Bâla. Bantu abu bavua bajinga ne: Eliya atungunuke ne mudimu wende wa Yehowa, ashiye tshilejilu tshimpe mu tshikondo tshibi atshi. Eliya uvua ne bua kuikala musanguluke bikole pavuaye mumvue mêyi a muanjelu au, mbuena kuamba ne: ‘dîyi dikese ditekete’ dia Nzambi wende.
Lelu Bible udi mua kuikala bu ‘dîyi dikese ditekete’ adi patudi tumulekela utulombola
24, 25. a) Mmushindu kayi utudi mua kuteleja ‘dîyi dikese ditekete’ dia Yehowa lelu eu? b) Tshidi tshitusaka bua kuamba ne: Eliya uvua muitabe mubelu uvua Yehowa mumukankamije nawu ntshinyi?
24 Anu bu Eliya, tudi mua kukema bikole bua bukole budi mu bintu bidi Yehowa mufuke: ke mudibi ne bua kuikala. Bintu bidi Yehowa mufuke bitu bileja bukole buende. (Lomo 1:20) Yehowa utshidi anu wenza mudimu ne bukole buende budi kabuyi mikalu bua kuambuluisha batendeledi bende. (2 Kul. 16:9) Kadi Nzambi udi wakula netu nangananga ku diambuluisha dia Dîyi diende: Bible. (Bala Yeshaya 30:21.) Mu ngumvuilu kampanda, lelu Bible udi mua kuikala bu ‘dîyi dikese ditekete’ adi patudi tumulekela utulombola. Ku diambuluisha dia Bible, Yehowa udi utubela, utukankamija ne utujadikila mudiye mutunange.
25 Eliya uvuaku muitabe muvua Yehowa mumukankamije ku Mukuna wa Holeba anyi? Eyowa. Matuku makese pashishe wakangata mudimu wende mu bianza, kupinganaye kabidi bu muprofete bua kudimuija bantu ne dikima dionso bua balekele kutendelela nzambi ya dishima. Tuetu petu balame mêyi adi mafundisha ku nyuma muimpe mu muoyo wetu, “busambi bua mu Mifundu minsantu” nebutuambuluishe bua kuidikija ditabuja dia Eliya.—Lomo 15:4.
^ tshik. 22 ‘Dîyi dikese ditekete’ adi divua mua kuikala dia muanjelu umue umue uvuabu batume bua kuamba “mêyi a Yehowa” adi mu 1 Bakelenge 19:9. Mu mvese wa 15, badi babikila muanjelu au ne: “Yehowa.” Tudi mua kuvuluka kabidi ne: Yehowa uvua muambe bua muanjelu uvuaye mutume bua kulombola bena Isalele mu tshipela ne: ‘Dîna dianyi didi munda muende.’ (Ekes. 23:21) Katuena bajadike to, kadi tudi bamanye ne: kumpala kua Yezu kuluaye pa buloba uvua “Dîyi,” mbuena kuamba ne: uvua wambila batendeledi ba Nzambi ba mu diulu ne ba pa buloba mêyi a Yehowa.—Yone 1:1.


c: text/html

text:
Ambuluisha “benyi” bua ‘bakuatshile Yehowa mudimu ne disanka’
“Yehowa udi ulama benyi.”—MIS. 146:9.
MISAMBU: 84, 73
1, 2. a) Nntatu kayi idi bamue bena Kristo netu bapete? b) Nnkonko kayi idi ijuka?
MUANETU kampanda diende Lije udi wamba ne: “Pavua mvita mijuke mu Burundi, bena mu dîku dietu bavua mu mpungilu. Tuvua tumona muvua bantu banyemakana, eku masashi enda adila. Baledi banyi ne tuetu bana 11 tuakanyema bua kusungila mioyo yetu, ne mabuki a bilamba mela panyima. Bamue bena mu dîku dietu bakaya kusomba mu tshitudilu tshia bena tshimuangi mu Malawi, luendu lua kilometre mipite pa 1600. Tuetu bakuabu bakashala tuakatangalaka.”
2 Pa buloba bujima, kudi bena tshimuangi bapite pa miliyo 65 badi benzejibue bua kushiya nzubu yabu bua bualu bua mvita anyi bua buluishi. Katshia bantu kabatu banji kumuangala bapite bungi nunku to. * (Bala note.) Munkatshi mua bena tshimuangi aba mudi Bantemu ba Yehowa binunu bia bungi. Ba bungi mbajimije bana babu ne bintu pa kuamba bionso bivuabu nabi. Nntatu kayi mikuabu ivuabu bapete? Mmunyi mutudi mua kuambuluisha bena Kristo netu bua kuenzela Yehowa mudimu ne kulama disanka diabu padibu bapeta ntatu ya nunku? (Mis. 100:2) Mmushindu kayi muimpe utudi mua kuyisha bena tshimuangi badi kabayi banji kumanya Yehowa?
NSOMBELU WA BENA TSHIMUANGI
3. Mmunyi muvua Yezu ne bayidi bende ba bungi balue bena tshimuangi?
3 Yezu ne baledi bende bakalua bena tshimuangi mu Ejipitu pavua muanjelu wa Yehowa mudimuije Jozefe ne: mukalenge Helode uvua ukeba kushipa Yezu. Bakashalamu too ne pakafua Helode. (Mat. 2:13, 14, 19-21) Bidimu bia bungi pashishe, bayidi ba Yezu “bakatangalaka mu maloba a Yudaya ne Samalea” bua buluishi. (Bien. 8:1) Yezu uvua mumanye ne: bayidi bende ba bungi bavua ne bua kuenzejibua bua kushiya nzubu yabu. Wakamba ne: “Padibu banukengesha mu tshimenga kampanda, nunyemene mu tshikuabu.” (Mat. 10:23) Kunyema ku nzubu bua bualu kayi buonso kakutu kupepele to.
4, 5. Ngimue njiwu kayi idi bena tshimuangi bapeta padibu a) banyema? b) pakadibu mu tshitudilu?
4 Patu bena tshimuangi banyema ditunga diabu anyi basombela mu tshitudilu tshia bena tshimuangi, batu batuilangana ne njiwu mishilashilangane. Gad muakunyi wa Lije udi wamba ne: “Tuakenda munkatshi mua mbingu ya bungi, tuenda tusambuka bitalu bia bantu nkama ya bungi. Mvua ne bidimu 12. Makasa anyi akuwula bikole, ke meme kuambila bena mu dîku dietu bua baye banshiye. Bu muvua papa kayi musue kunshiya mu bianza bia bantomboji, wakangambula. Tuvua tupanduka ku dituku ne ku dituku, tusambila Yehowa ne tumueyemena, misangu mikuabu tuvua tudia anu mangaya avua ku mitshi ya mu njila.”—Filip. 4:12, 13.
5 Bena mu dîku dia ba Lije ba bungi bakenza bidimu bia bungi mu bitudilu bia matunga masanga. Kadi kuvua njiwu mikuabu muntu amu. Lije udi mpindieu mutangidi wa tshijengu udi umvuija ne: “Bantu ba bungi kabavua ne mudimu wa kuenza to. Bavua anu bakula malu a bakuabu, bakuatshika, banaya manaya a makuta, biba ne bavua benzavi ne bena tshiendenda.” Bua kudikuba ku buenzeji bubi ebu, Bantemu bavua ne bua kudifila bikole mu malu a mu tshisumbu. (Eb. 6:11, 12; 10:24, 25) Bakenza mudimu bimpe ne dîba diabu bua kumona mua kushala bashindame mu bulelela, ne ba bungi bakatuadija bumpanda-njila. Bavua bavuluijangana ne: ndekelu wa bionso bavua ne bua kumbuka mu tshitudilu tshia bena tshimuangi anu muvua bena Isalele bumbuke mu tshipela. Kuenza nunku kuakabambuluisha bua kuikala ne meji mimpe.—2 Kol. 4:18.
LEJA BENA TSHIMUANGI DINANGA
6, 7. a) Mmunyi mudi “dinanga dia Nzambi” ditusaka bua kuenzela bena Kristo netu malu? b) Fila tshilejilu.
6 “Dinanga dia Nzambi” didi ditusaka bua kunanga bena Kristo netu, nangananga padibu bapeta ntatu. (Bala 1 Yone 3:17, 18.) Tshilejilu, pavua bena Kristo ba kumpala ba mu Yudaya dijinga ne biakudia bua tshiyole tshia nzala tshivuaku, tshisumbu tshiakabalongoluela diambuluisha. (Bien. 11:28, 29) Muposotolo Paulo ne Petelo bakakankamija kabidi bena Kristo bua bikale bakidilangana. (Lomo 12:13; 1 Pet. 4:9) Bu mutubu balomba bena Kristo bua kuleja bena Kristo nabu badi bafumina miaba mikuabu bulenga, tudi bushuwa ne bua kuleja bena Kristo netu badi mu njiwu anyi badibu baluisha bua ditabuja diabu bulenga.—Bala Nsumuinu 3:27. *
7 Bidimu bishale ebi, Bantemu ba Yehowa binunu bia bungi bavua benzejibue bua kushiya mbanza yabu bua mvita ne buluishi bivua ku est kua Ukraine. Bia dibungama, bakashipa bamue ba kudibu. Kadi bana betu ba balume ne ba bakaji ba mu bitupa bikuabu bia mu Ukraine ne mu Russie bakakidila bana betu ba bungi bavua banyeme abu. Mu matunga onso abidi aa, bana betu kabavua babuelakane mu mvita ayi to, bakadileja ‘kabayi ba pa buloba,’ ne bakatungunuka ne kuyisha ne tshisumi “lumu luimpe lua dîyi.”—Yone 15:19; Bien. 8:4.
AMBULUISHA BENA TSHIMUANGI BUA KUKOLESHA DITABUJA DIABU
8, 9. a) Nntatu kayi idi bena tshimuangi mua kupeta mu ditunga dienyi? b) Bua tshinyi badi dijinga ne kubambuluisha ne lutulu?
8 Bamue bena tshimuangi mbezejibue bua kuya kusombela muaba mukuabu mu ditunga diabu. Kadi ba bungi mbezejibue bua kuya mu ditunga dienyi didibu kabayi bibidilangane nadi. Bushuwa mbulamatadi idi mua kupesha bena tshimuangi biakudia, bilamba ne muaba wa kulala, kadi kutu anu ntatu. Tshilejilu, biakudia ebi bidi mua kuikala bishilangane bikole ne bivuabu badia pa tshibidilu. Bamue bena tshimuangi badi bafumina mu matunga a luya badi mua kuikala kabayi bamanye mua kuvuala mu tshikondo tshia mashika to. Bidi mua kulomba bua bakuabu kulonga mua kukuata mudimu ne biamu bia matuku etu aa bua musangu wa kumpala.
9 Imue mbulamatadi mmienze programe bua kuambuluisha bena tshimuangi bua bibidilangane ne nsombelu wa mu ditunga dienyi. Kadi misangu ya bungi panyima pa ngondo mikese, batu balomba bena tshimuangi bua kutuadija kuditabalela nkayabu. Nsombelu au udi mua kubakolela bikole. Elabi meji bua malu onso adibu mua kulonga musangu umue bu mudi muakulu mupiamupia, bibidilu bikuabu, ne mikenji mipiamipia bu mudi ya kufuta bitadi, ya kubuela mu tulasa, ne idi itangila manyoka a kupesha bana. Udiku mua kuambuluisha bena Kristo netu badi ne ntatu ya nunku ne lutulu ne kanemu anyi?—Filip. 2:3, 4.
10. Mmunyi mutudi mua kukolesha ditabuja dia bena tshimuangi padibu bafika? (Tangila tshimfuanyi tshia ntuadijilu tshia tshiena-bualu.)
10 Imue misangu bamfumu batu bapangisha bana betu badi mu tshimuangi bua kufika muaba udi tshisumbu. Amue malongolodi a mbulamatadi atu enza bua kabatungunuki ne kuambuluisha bana betu to. Badi mua kuamba ne: bobu bab enge bua kuitaba midimu idibu babapesha idi ibapangisha bua kubuela mu bisangilu, nebabipate mu ditunga. Bua buôwa ne bua dipangila diambuluisha, bamue bana betu mbitabe midimu ayi. Ke bualu kayi tudi ne bua kutuilangana pa lukasa ne bana betu badi mu tshimuangi padibu bafika. Mbasue kumona ne: tudi tubatabalela. Patudi tubatabalela ne tubambuluisha nunku, ditabuja diabu didi dikola.—Nsu. 12:25; 17:17.
AMBULUISHA BENA TSHIMUANGI
11. a) Ntshinyi tshitu bena tshimuangi natshi dijinga kumpalampala? b) Mmunyi mudi bena tshimuangi mua kuleja dianyisha?
11 Tshia kumpala, tudi mua kupesha bana betu biakudia, bilamba, ne bintu bikuabu bidibu nabi dijinga. * (Bala note.) Nansha tumapa tukese bu mudi kalavuanda, kadi mua kubambila bia bungi. Bushuwa, bena tshimuangi kabena mua kuikala anu bena tshianza tshiolola to, kadi mbimpe baleje ne: badi ne dianyisha bua bidi bakuabu babenzela. Bobu ne dianyisha, bana betu badi babapesha bintu nebasanke. Kadi ndekelu wa bionso mbimpe bua bena tshimuanyi aba kutuadijabu kudikumbajila majinga abu. Kuenza nunku nekubambuluishe bua kulama bunême buabu ne kulama malanda mimpe ne bena Kristo nabu. (2 Tes. 3:7-10) Nansha nanku bena tshimuangi badi anu dijinga ne diambuluisha dietu.
12, 13. a) Mmunyi mutudi mua kuambuluisha bena tshimuangi? b) Fila tshilejilu.
12 Kabiena bikengela anu kuikala ne makuta a bungi bua kuambuluisha bena tshimuangi to. Tshidibu natshi dijinga menemene ndîba dietu ne dinanga dietu. Tshilejilu, udi mua kubaleja mua kubuela mu mashinyi adi ambula bantu anyi mua kusumba bintu bidi biambuluisha mubidi kadi kabiyi mushinga mukole to. Udi kabidi mua kubaleja mua kupeta bintu bu mudi mashinyi a kutela nawu bilamba anyi mashinyi akukosa nawu mashinde bua bamone mua kuenza nabi mudimu bua kuikala bapeta kadikuta. Bualu bua mushinga budi ne: bambuluisha bua badiumvue ne: tshisumbu tshidibu mpindieu ntshiabu. Wewe ne mushindu bafutshile njila bua kufika mu bisangilu. Udi mua kubumvuija kabidi mushindu muimpe wa kuyisha bantu ba mu teritware wenu, ne udi mene mua kuyisha nabu.
13 Pavua bansonga kampanda bena tshimuangi bafike mu tshisumbu kansanga, bakulu ba bungi bakabambuluisha. Bakabalongesha mua kuendesha mashinyi, mua kututa mikanda ku tshiamu, ne mua kufunda mukanda wa dikeba mudimu. Bakabaleja kabidi mua kuakaja programe wabu bua kutekabu Yehowa pa muaba wa kumpala. (Gal. 6:10) Mu matuku makese, bonso banayi bakalua bampanda-njila. Bua diambuluisha dia bakulu ne bua madikolela abu bua kudifundila bipatshila mu mudimu wa Yehowa, bakatungunuka ne kuikala bena Kristo ne bakepuka bua kulua bena mu bulongolodi bua Satana.
14. a) Nditeta kayi didi bena tshimuangi ne bua kutantamena? b) Fila tshilejilu.
14 Anu bu bena Kristo bakuabu bonso, bena tshimuangi badi ne bua kukandamena diteta ne buenzeji bua kuteka bintu bia ku mubidi kumpala kua malanda abu ne Yehowa. * Lije utukadi bakuile, ne bana babu ba balume ne ba bakaji badi bavuluka muvua tatuabu ubalongesha malu a mushinga avua atangila ditabuja pavuabu benda banyema. Badi bamba ne: “Papa wakimansha bintu bikese bituvua bambule bivua kabiyi ne mushinga ku tshimue ku tshimue. Pashishe kuambulaye tshibuta tshivua munda mutupu, utue mimuemue wamba ne: ‘Nudi bamone’s, ke tshionso tshitudi natshi dijinga etshi!’”—Bala 1 Timote 6:8.
TABALELA MAJINGA MANENE A BENA TSHIMUANGI
15, 16. a) Mmunyi mutudi mua kukolesha ditabuja dia bana betu? b) Mmunyi mutudi mua kubapesha diambuluisha dia mu lungenyi?
15 Pakumbusha biakudia ne bilamba, bena tshimuangi badi kabidi dijinga ne malu makuabu. Badi dijinga ne diambuluisha dia mu lungenyi ne kubakankamija ne mibelu ya mu Bible. (Mat. 4:4) Bakulu badi mua kubambuluisha padibu babakebela mikanda idi mu muakulu wabu ne padibu babambuluisha bua kupetanganabu ne bana betu badi bakula muakulu wabu. Kuenza nunku kudi ne mushinga wa bungi bualu bena tshimuangi aba mbashiye malu onso avuabu bibidilangane nawu. Mbashiye bena mêku abu, bena mu ditunga diabu, ne bisumbu biabu. Badi dijinga ne kumona dinanga dia Yehowa ne luse luende munkatshi mua bena Kristo nabu. Bobu kabayi babimone, badi bafuane kubikeba kudi bantu bakuabu ba mu ditunga adi badi kabayi benzela Yehowa mudimu. (1 Kol. 15:33) Patudi tuenza bua badiumvue ne: tshisumbu tshidibu mpindieu ntshiabu, tudi tuenza mudimu ne Yehowa bua kulama “benyi.”—Mis. 146:9.
16 Yezu ne bena mu dîku diabu kabavua mua kupingana kuabu to, bualu bantu bavua babaluisha batshivua bakokesha. Bua tubingila tua muomumue, lelu bidi mua kukolela bena tshimuangi bua kupingana kuabu. Kadi bakuabu badi mua kubenga bua kupingana kuabu. Lije udi wamba ne: baledi ba bungi bavua bamone muvuabu balale ne bena mu mêku abu ku bukole ne babashipe mu matunga abu ki mbasue kupinganamu kabidi ne bana babu to. Bua kuambuluisha bana betu, tudi ne bua ‘kuditeka pa muaba wa bakuabu, kunangangana bikole bu bana ba muntu, kumvuilangana luse ne tudipuekesha.’ (1 Pet. 3:8) Buluishi mbufikishe bamue bena tshimuangi ku dibenga kusomba ne bakuabu, ne badi mua kumvua bundu bua kuakula bua dikenga diabu, nangananga padi bana babu bikalaku. Diebeja ne: ‘Meme mupete ntatu ya nunku, nenjinge bua bangenzela malu mushindu kayi?’—Mat. 7:12.
PATUDI TUYISHA BENA TSHIMUANGI BADI KABAYI BANTEMU
17. Mmunyi mudi mudimu wetu wa kuyisha upesha bena tshimuangi disulakana?
17 Bena tshimuangi ba bungi lelu mbafumine mu matunga adibu bakandike mudimu wetu wa kuyisha. Ku diambuluisha dia Bantemu ba tshisumi, bena tshimuangi binunu bia bungi badi benda bumvua “dîyi dia Bukalenge” bua musangu wa kumpala. (Mat. 13:19, 23) Ba bungi badi “bambule majitu manene” batu bapeta busambi ne disulakana mu bisangilu bietu ne batu bamba ne lukasa ne: “Bulelela Nzambi udi munkatshi muenu.”—Mat. 11:28-30; 1 Kol. 14:25.
18, 19. Mmunyi mutudi mua kuikala ne meji patudi tuyisha bena tshimuangi?
18 Tudi ne bua kuikala ne meji ne ‘budimu’ patudi tuyisha bena tshimuangi. (Mat. 10:16; Nsu. 22:3) Ikala ne lutulu paudi uteleja bena tshimuangi padibu bakula, kadi kanuakudi malu a tshididi to. Tudi ne bua kulonda buludiki budi Betele utupesha ne budi bamfumu ba muaba utudi batupesha bua katuditeki tuetu ne bantu bakuabu mu njiwu. Bu mudi bena tshimuangi bafumina mu bitendelelu ne bikale ne bilele bishilashilangane, tudi ne bua kubimanya ne kunemeka mmuenenu yabu ne mudibu badiumvua. Tshilejilu, bantu ba mu amue matunga batu batamba kuimanyina bikole pa mushindu udi bantu bakaji ne bua kuvuala. Ke bua tshinyi patudi tubayisha, mbimpe tuvuale mu mushindu udi kawuyi mua kubatonda to.
19 Tudi basue kuambuluisha bantu badi bakenga, nansha aba badi kabayi benzela Yehowa mudimu. Patudi tuenza nunku tudi tuidikija tshilejilu tshimpe tshia muena Samaleya tshivua Yezu mufile. (Luka 10:33-37) Mushindu muimpe wa kuambuluisha bantu nkubayisha lumu luimpe. Mukulu kampanda uvua muambuluishe bena tshimuangi ba bungi wakamba ne: mbia mushinga bua kubambila diakamue ne: tudi Bantemu ba Yehowa. Tudi ne bua kubambila ne: katuena balue kubapesha bintu to, kadi tshia kumpala tudi balue bua bumvue ditekemena dimpe didi Bible ufila.
BIPETA BIMPE
20, 21. a) Mbipeta kayi bimpe bidi bimueneka patudi tuleja bena tshimuangi dinanga dilelela? b) Ntshinyi tshitualonga mu tshiena-bualu tshialonda?
20 Patudi tuleja “benyi” dinanga dilelela, bipeta bimpe bidi bimueneka. Muanetu wa bakaji kampanda wakalonda ne: dîku diende divua ne bua kunyema buluishi mu Érythrée. Bana bende banayi bavua ne bua kuenza luendu lua matuku muanda mukulu bapitshila mu tshipela. Ndekelu wa bionso bakafika mu Soudan panyima pa luendu luvua lubatshiokeshe bikole elu. Udi wamba ne: “Bana betu ba muntu amu bakabangata bu balela babu, kubapeshabu biakudia, bilamba, kaba ka kulala, ne makuta a kuikala kufuta njila. Mbanganyi bakuabu badi mua kuakidila benyi ku mabu anu bualu badi batendelela nabu Nzambi umue? Anu Bantemu ba Yehowa!”—Bala Yone 13:35.
21 Kadi netuambe tshinyi bua bana ba bungi badi bafika ne baledi babu? Mu tshiena-bualu tshialonda netumone mutudi tuetu bonso mua kuambuluisha bena mêku bua kuenzela Yehowa mudimu ne disanka.
^ tshik. 2 Mu tshiena-bualu etshi, tshiambilu “bena tshimuangi” tshidi tshileja bantu badi benzejibue bua kushiya mbanza yabu bua mvita, buluishi, ne bipupu. Badi mua kudimona benzejibue bua kusombela mu ditunga dienyi anyi mu tshitupa tshikuabu tshia mu ditunga diabu. Bulongolodi budi butangila malu a bena tshimuangi (Haut-Commissariat des Nations unies pour les réfugiés) budi buamba ne: muntu umue pa bantu 113 pa buloba bujima mmuenzejibue bua kushiya lubanza luende.
^ tshik. 6 Bala tshiena-bualu tshia ne: ‘Kanupu muoyo bua kuleja benyi luse’ mu Tshibumba tshia Nsentedi tshia ngondo wa 10/2016, dibeji dia 8-12.
^ tshik. 11 Diakamue padi bena tshimuangi bafika, bakulu badi ne bua kulonda ne lukasa buludiki budi mu mukanda wa Bulongolodi budi buenza disua dia Yehowa, nshapita wa 8, tshikoso tshia 30. Bua kubikila bena mu tshisumbu tshidi bena tshimuangi bafumina, bakulu badi mua kufundila Betele wa mu ditunga diabu ku diambuluisha dia site wa jw.org. Mu lupuolu alu, badi mua kuela bena tshimuangi abu tukonko ne mayele bua kumanya tshisumbu tshidibu bafumina ne midimu ivuabu benzamu bua kumanya ni mbena Kristo.
^ tshik. 14 Bala tshiena-bualu tshia ne: “Muntu nansha umue kena mua kuenzela bamfumu babidi mudimu” ne tshia ne: “Ikala ne dikima dikole Yehowa udi muambuluishi webe” mu Tshibumba tshia Nsentedi tshia dia 15/4/2014, dibeji dia 17-26.

robotstxt: allowed

filter: keep


text: 3 “Bualu monayi! mu matuku au ne mu tshikondo atshi,Pandi mpingaja bakuatshibue ba Yuda ne ba Yelushalema,+2 Nensangishe kabidi bisamba bionso pamueNe nembipuekeshe mu Tshibandabanda* tshia Yehoshafata.*Nempite nabi ku tshilumbuluidi muomu amu+Bua Isalele, bantu banyi ne bumpianyi buanyi,Bualu bivua bibatangalaje munkatshi mua bisamba,Ne bavua babanyangane buloba buanyi munkatshi muabu.+3 Bualu bakelela bantu banyi nshobo;+Bavua bashintakaja muana wa balume bua kufuta ndumbaNe basumbisha muana wa bakaji ku mvinyo wa kunua.4 Kabidi, nudi nanyi tshilumbu kayi,Wewe Tulo ne Sidona ne maloba onso a Peleshete?Nudi numfuta bua bualu kampanda anyi?Binuikala nudi numfuta,Meme nennutumine difutu dienu pa mitu yenu ne lukasa luonso.+5 Bualu nudi bangate arjan wanyi ne or wanyi,+Ne nudi babueje biuma bianyi bitambe buimpe mu ntempelo yenu;6 Nudi basumbishe bantu ba mu Yuda ne ba mu Yelushalema kudi bena Greke,+Bua kubatuma kule ne buloba buabu;7 Monayi, ndi mbajula bua bafumine muaba unuvua babasumbishe,+Ne nennutumine difutu dienu pa mitu yenu.8 Nensumbishe bana benu ba balume ne bana benu ba bakaji mu tshianza tshia bantu ba mu Yuda,+Ne bobu nebabasumbishe kudi bantu ba ku Sheba, kudi tshisamba tshia kule;Bualu Yehowa muine mmuambe bualu ebu.9 Manyishayi bualu ebu munkatshi mua bisamba+ ne:‘Dilongololayi bua* mvita! Julayi bilobo!Basalayi bonso basemene pabuipi, baye kumpala!+10 Fulayi nkasu yenu ya kudima nayi nuyivuije miele ya mvita, ne miele yenu ya kusonza nayi nuyivuije mafuma.Muntu udi kayi ne makanda ambe ne: “Ndi ne bukole.”11 Luayi, nuambuluishe, nuenu bisamba bionso bidi binyunguluke, disangishayi pamue!’”+Yehowa wetu, puekesha bena bukole bebe* muaba au.12 “Bisamba bijuke ne bilue ku Tshibandabanda* tshia Yehoshafata;Bualu kuoku aku nensombe bua kulumbuluisha bisamba bionso bidi binyunguluke.+13 Elayi muele wa kunowa nawu, bualu bia pa madimi mbikole.Puekayi, diatakajayi, bualu bikaminu bia mvinyo mbiuwule.+Bipanza mbiuwule biyila ne panshi, bualu bubi buabu mbua bungi.14 Misumba ya bantu, misumba ya bantu idi mu tshibandabanda* tshia dipangadika,Bualu dituku dia Yehowa didi pabuipi mu tshibandabanda* tshia dipangadika.+15 Dîba ne ngondo nebilue mîdima,Ne mitoto neyijimije bukenke buayi.16 Yehowa neakungule kumbukila mu Siona,Neabandishe dîyi diende difumina mu Yelushalema.Diulu ne buloba nebikanke;Kadi Yehowa neikale tshinyemenu bua bantu bende,+Muaba mukolesha bua bantu ba Isalele.17 Nunku nenufike ku dimanya ne: meme ndi Yehowa Nzambi wenu, udi musombele mu Siona, mukuna wanyi wa tshijila.+Yelushalema nealue muaba wanyi wa tshijila,+Ne benyi* kabakupitshila munda muende kabidi to.+18 Dituku adi mikuna minene neyimatshishe mvinyo mushême,+Ne mikuna mikese neyipuekeshe mabele,Ne tusulu tua Yuda tuonso netupuekeshe mâyi.Mushimi wa mâyi newupueke ufumina mu nzubu wa Yehowa,+Ne newutume mâyi au mu Tshibandabanda tshia* Mitshi ya misese.*19 Kadi Ejipitu nealue munda mutupu,+Ne Edome nealue tshipela tshia munda mutupu,+Bua bualu bua malu a tshikisu avuabu benzele bantu ba mu Yuda,+Bena mu buloba muvuabu bamatshishe mashi a bantu badi kabayi ne bualu panshi.+20 Kadi bantu nebasombele mu Yuda tshiendelele,Ne mu Yelushalema ku tshipungu ne ku tshipungu tshia bantu.+21 Mashi* abu amvua ngangata mikale ne tshibawu nengangate kaayi ne tshibawu;+Ne Yehowa neasombele mu Siona.”+


text:
DIFILA BIKOLE KU MUDIMU WA BUAMBI
Tuakajayi nyishilu wetu—Keba tshiebe tshia kuamba bua kufila bibejibeji
MUSHINGA: Nansha mutubu bafunda ngenyi mimpe ya bia kuamba mu mabeji a tshisangilu, itu anu bilejilu patupu. Udi ne bua kuamba ebe mêyi. Udi mua kukeba mbuelelu mukuabu anyi kumona ne: tshiena-bualu tshikuabu tshidi mua kusankisha bantu ba muaba unudi bikole. Biobi nanku, wewe mumane kudibadila bibejibeji, mubale bia kuamba ne mumone filme ya bia kuamba, udi mua kulonda ngenyi idi kuinshi eku bua kukeba tshiebe tshia kuamba.
TSHIA KUENZA:
Diebeja ne: ‘Ndiku musue kulonda lumue lungenyi lua tshia kuamba anyi?’
EYOWA
Longolola mêyi ebe a mbangilu. Wewe mumane kuela muntu muoyo, umuambile kendela kebe. (Udi mua kuamba ne: “Ndi mulue kukutangila bua . . .”)
Keba mushindu wa kukuatakaja lukonko ne mvese ne difila dia tshibejibeji. (Tshilejilu bua kubadisha mvese, udi mua kuamba ne: “Udi mua kupeta diandamuna dia lukonko alu muaba eu.”)
TÒO
Sungula tshiena-bualu tshidi tshikusankisha mu tshibejibeji ne tshiasankisha kabidi bantu mu teritware wenu
Ela muntu lukonko ludi lumueleshisha meji ne lumujula nyota ya muyuki, kumuedi lukonko lua kapangisha to. (Tshilejilu: Umuele nkonko idi mu dibeji 2 dia bibejibeji.)
Sungula mvese wa kubala. (Wewe ufila Réveillez-vous ! Udi mua kubala mvese wewe musue, bualu tshibejibeji etshi mbatshifundile bantu badi ne dimanya dikese dia malu a mu Bible anyi badi kabayi beyemena bitendelelu.)
Leja muntu mu mêyi makese mudi dibala dia tshibejibeji atshi mua kumuambuluisha
Longolola lukonko lunualua kuandamuna musangu udi ulonda
Funda malu akuambuluisha bua kuvuluka tshiwalua kuamba


text:
BIBLE UTU USHINTULULA BANTU
Mpesha anu tshidimu tshimue tshianana tshia ditalala ne disanka
MULELA MU 1971
DITUNGA DIABU FRANCE
TSHIVUAYE MUENA TSHIKISU, TSHIENDENDA NE MUNU WA DIAMBA
TSHIMVUA KALE:
Dîku dietu divua disombele mu musoko wa tellancourt ku Nord-Est kua France. Tatuanyi uvua wa mu France, ne mamuanyi uvua wa mu Italie. Pamvua ne bidimu 8, tuakaya kusombela mu kamusoko kampanda ka bena mudimu bapele kavua pabuipi ne tshimenga tshia Rome mu Italie. Koku aku sombelu wakatukolela bikole. Baledi banyi bavua batandangana ne luonji luonso bua lutatu lua makuta.
Pangakakumbaja bidimu 15, mamuanyi wakansaka bua kumbuka ku nzubu ne kukeba balunda. Nunku ngakatuadija kumbuka ku nzubu bua matuku a bungi. Matuku makese, meme kudimona nkadi nsomba ne balunda babi. Dimue dituku, muntu mukuabu uvua umueneka muntu muimpe, wakalua kundi. Kumpeshaye diamba, meme kuangata bualu mvua musue kumueneka panyi muntu mukole. Diakamue bakambueja mu mulongo wa banu ba diamba ne bena tshiendenda. Misangu ya bungi bakenda nanyi masandi ku bukole. Muoyo kautshivua kabidi ne mushinga kundi to, ntshitshivua kabidi nkema bua kuikala ne muoyo anyi kufua to. Mvua mushikile ne ndimona nkaya. Pamvua ne bidimu 16, ngakateta bua kudishipa pangakanua mulangi wa wiski mujima ne kudiela mu dijiba dinene dia mâyi. Ngakashala mufue tshipuka munda mua matuku asatu.
Ngakatuadija kutata bua kumbuka mu malu aa, kadi ngakalua kabidi muena tshikisu ne tshivua ne bululame to. Mvua ngenda masandi, mpanyisha bantu diamba, ne ngiba bintu bionso bivuabu nabi bia mushinga. Mangumba manene a bena tshikisu akenza nanyi mudimu bua kupanyisha diamba mu Italie. Misangu ya bungi bampulushi bavua bankuata. Nsombelu wanyi kavua ne tshipatshila ne mvua ngenza malu mumvua musue, kadi mvua mumanye ne: dikala dianyi ne muoyo divua ne tshipatshila kampanda. Ngakalomba Nzambi, bua ampeshe anu tshidimu tshimue tshianana tshia ditalala ne disanka.
MUSHINDU UVUA BIBLE MUNSHINTULULE:
Pamvua ne bidimu 24, ngakaya mu Angleterre. Bu mumvua pana diamba, muoyo wanyi uvua mu njiwu. Kumpala kua meme kumbuka, ngakaya kumona mamuanyi ne ngakakema bikole bua kumona muntu mukuabu diende Annunziato Lugarà uyukila nende malu a mu Bible. * Bu mumvua mumanye ne: uvua muenzavi ku kale, ngakumvua buôwa ne meme kumuebeja bua tshinyi uvua mulue kutangila maman. Wakandondela malu avuaye mushintulule bua kulua Ntemu wa Yehowa, ne wakangambila bua meme kuyukila ne Bantemu pandi mfika mu Angleterre. Ngakitaba tshivuaye muambe. Kadi pangakafikaku, ngakapinganununa diakamue mu nsombelu wanyi wa kale.
Dimue dituku ngakapetangana ne Ntemu kampanda, uvua wenda wabanya Tshibumba tshia Nsentedi ne Reveillez-vous ! mu musesu uvua bantu bapanyina bintu mu Londres. Pangakavuluka tshimvua mulaye Annunziato, ngakalomba Ntemu au ni tuvua mua kulonga Bible.
Malu angakalonga mu Bible akankemesha bikole be! Tshilejilu, mvese udi mu 1 Yone 1:9 wakandenga bikole, mvese eu udi wamba bua Nzambi ne: “Tuetu batonde mibi yetu, yeye ngua lulamatu ne mmuakane bua kutufuila luse ku mibi yetu ne kutulengeja ku malu onso adi kaayi makane.” Mvese au wakanshintulula bualu mvua diumvua ne manyanu a bungi menemene bua nsombelu wanyi wa kale. Diakamue ngakatuadija kubuela mu bisangilu mu Nzubu wa Bukalenge wa Bantemu ba Yehowa. Bantemu bakangakidila ne disanka dia bungi. Pangakamona muvuabu banangangane bikole, bualu bumvua musue panyi bikole, ngakajinga bua kuikala panyi muena dîku diabu mu tshisumbu.
Nansha mumvua tshiyi ne lutatu lua bungi bua kulekela kunua diamba diakamue ne kulekela nsombelu wanyi wa tshiendenda, bivua bikole bua kuakaja bumuntu buanyi. Ngakamona ne: mvua ne bua kuangata bantu ne mushinga ne kubanemeka. Nunku, ntshidi anu nduangana ne imue ngikadilu mibi. Kadi ne diambuluisha dia Yehowa ndi mulekele ngikadilu ya bungi mibi. Ngakalonga Bible mu ngondo isambombo, meme kutambula ne kulua Ntemu wa Yehowa. Bivua mu tshidimu tshia 1997.
MASANKA ANGAKAPETA:
Panyima pa meme mumane kutambula, ngakasela nsongakaji mukuabu diende Barbara utshivua ufuma pende ku dilua Ntemu wa Yehowa. Pavua mulunda wanyi mukuabu wa kale mumone mumvua mushintuluke, wakatuadija kulonga Bible. Matuku makese, wakalua Ntemu ne muanabu wa bakaji pende. Yayende wa muledi wa maman wanyi wa bakaji, ukavua ne bidimu 80, wakatuadija pende kulonga ne kutambula kumpala kua kufuaye.
Mpindieu ndi mukulu mu tshisumbu tshietu, ne meme ne mukajanyi tudi bamanyishi ba ku dîba ne dîba, tudi tulongesha bantu badi bakula tshiena Italie badi basombele mu Londres Bible. Imue misangu bitu bintonda bua nsombelu wanyi wa kale, kadi Barbara utu ungambuluisha bikole. Ndekelu wa bionso, dîku dianyi didi ne nsombelu muimpe udi unsankisha misangu yonso, ne ndi ne Tatu wa dinanga untu musue misangu yonso. Mvua mulombe Nzambi tshidimu tshimue tshia ditalala ne disanka, kadi mmumpeshe bia bungi!
Ndekelu wa bionso, dîku dianyi didi ne nsombelu muimpe udi unsankisha misangu yonso, ne ndi ne Tatu wa dinanga untu musue misangu yonso
^ tshik. 10 Bala tshiena-bualu tshia “Bible utu ushintulula bantu—Tshitu muanji kuya pa muaba tshiyi ne katshingoma kanyi,” muyuki mulonda kudi Annunziato lugarà, mu Tshibumba tshia Nsentedi tshia mu dia 1/7/2014, dibeji dia 8-9.


text: 26 Ku ntuadijilu kua bukokeshi bua Yehoyakima+ muana wa Yoshiya, mukalenge wa Yuda, dîyi edi diakafumina kudi Yehowa ne:2 “Mona tshidi Yehowa wamba: ‘Imana mu lubanza lua nzubu wa Yehowa ne wakule bua bualu bua* bantu bonso ba mu bimenga bia Yuda badi baluamu bua kutendelela* mu nzubu wa Yehowa. Ubambile malu onso andi mukuambile bua kuamba; kumbushi dîyi nansha dimue to.3 Imue misangu nebateleje ne muntu yonso neumbuke mu njila wende mubi, ne meme nenshintulule lungenyi luanyi bua bualu bua* dikenga dindi njinga kubatumina bua bienzedi biabu bibi.+4 Bambila ne: “Monayi tshidi Yehowa wamba: ‘Nuenu kanuyi banteleje, balonde mukenji* wanyi undi muteke kumpala kuenu,5 bateleje mêyi a bena mudimu banyi baprofete, bandi nnutumina njila ne njila,* banudi kanuyi bateleje,+6 nunku nemvuije nzubu eu bu Shilo,+ ne nemvuije tshimenga etshi tshintu tshia mulawu kudi bisamba bionso bia pa buloba.’”’”+7 Bakuidi ne baprofete ne bantu bonso bakumvua Yelemiya wamba mêyi aa mu nzubu wa Yehowa.+8 Nanku pakajikija Yelemiya kuamba bionso bivua Yehowa mumuambile bua kuambila bantu bonso, nunku bakuidi ne baprofete ne bantu bonso bakamukuata, kuambabu ne: “Wewe neufue bulelela.9 Bua tshinyi udi muambe mêyi a buprofete mu dîna dia Yehowa, wamba ne: ‘Nzubu eu nealue bu Shilo, ne tshimenga etshi netshibutudibue ne nebatshishiye katshiyi ne muntu musombelamu?” Nanku, bantu bonso bakunguila Yelemiya mu nzubu wa Yehowa.10 Pakumvua bakokeshi ba Yuda mêyi aa, bakabanda ku nzubu wa Yehowa bafumina ku nzubu* wa mukalenge, kusombabu ku tshibuelelu tshia tshiibi tshipiatshipia tshia Yehowa.+11 Bakuidi ne baprofete bakambila bakokeshi ne bantu bonso ne: “Muntu eu mmukumbanyine tshibawu tshia lufu,+ bualu mmuambe mêyi a buprofete mabi bua tshimenga etshi anu munudi badiumvuile ne matshi enu nkayenu.”+12 Pashishe Yelemiya wakambila bakokeshi bonso ne bantu bonso ne: “Yehowa ke uvua muntume bua kuamba mêyi onso a buprofete anudi bumvue a bualu buafikila nzubu eu ne tshimenga etshi.+13 Nunku mpindieu, longololayi njila yenu ne bienzedi bienu, ne tumikilayi dîyi dia Yehowa Nzambi wenu, ne Yehowa neashintulule lungenyi luende bua bualu bua* dikenga didiye muambe bua kunutumina.+14 Kadi meme ndi mu tshianza tshienu. Ngenzelayi tshinudi bamone tshimpe ne tshiakane ku mêsu enu.15 Tshidibi numanye bimpe ne: nuenu banshipe, nenuele mashi adi kaayi ne bualu pambidi penu, pa tshimenga etshi ne pa bantu badi basombelamu, bualu mu bulelela Yehowa mmuntume kunudi bua kuamba mêyi onso aa mu matshi enu.”16 Pashishe bakokeshi ne bantu bonso bakambila bakuidi ne baprofete ne: “Muntu eu ki mmukumbanyine tshibawu tshia lufu to, bualu uvua mutuambile malu mu dîna dia Yehowa Nzambi wetu.”17 Kabidi, bamue bakulu ba mu buloba bakajuka, kutuadijabu kuambila tshisumbu tshijima tshia bantu ne:18 “Mika+ wa ku Molesheta uvua wamba mêyi a buprofete mu matuku a Hezikiya+ mukalenge wa Yuda, ne yeye wakambila bantu bonso ba mu Yuda ne: ‘Monayi tshidi Yehowa wa biluilu wamba:“Nebabundulule Siona bu budimi,Yelushalema nealue mishiki ya bikulu,+Ne mukuna wa Nzubu* newulue bu miaba mitumbuke ya muitu.”’*+19 “Hezikiya mukalenge wa Yuda ne Yuda mujima bavuaku bamushipe anyi? Kavuaku mutshine Yehowa ne mulombe luse lua Yehowa,* nunku Yehowa kushintululaye lungenyi luende bua bualu bua* dikenga dikavuaye muambe bua kubatumina anyi?+ Nunku tukadi pa kudikebela dikenga dinene tuetu nkayetu.*20 “Kuvua kabidi muntu mukuabu uvua wamba mêyi a buprofete mu dîna dia Yehowa, Uliya muana wa Shemaya wa ku Kîyata-yalima+ uvua muambe mêyi a buprofete avua mua kufikila tshimenga etshi ne buloba ebu ne mêyi bu a Yelemiya.21 Mukalenge Yehoyakima+ ne bilobo biende bionso ne bakokeshi bonso bakumvua mêyi ende, ne mukalenge wakakeba bua kumushipa.+ Pakumvua Uliya bualu ebu, diakamue wakumvua buôwa, kunyemenaye mu Ejipitu.22 Pashishe mukalenge Yehoyakima wakatuma Elenatana+ muana wa Akabô ne bantu bakuabu pamue nende mu Ejipitu.23 Bakafuma ne Uliya mu Ejipitu, kuyabu nende kudi mukalenge Yehoyakima, wakalua kumushipa ne muele wa mvita+ ne kuimansha tshitalu tshiende mu nkita ya bantu tshianana.”24 Kadi Ahikama+ muana wa Shafana+ wakatua ku tshia Yelemiya, nunku kabakamufila mu bianza bia bantu bua kumushipa+ to.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
7 “Mu tshikondo tshindi ne bua kuondopa Isalele,Tshilema tshia Efelayima tshidi tshiedibua patshi patoke,+Ne malu mabi a Samalea.+
Bualu badi bakula anu malu a dishima;+Bivi badi babumbula nzubu ne bisumbu bia benzavi bidi bibundangana pambelu.+
2 Kadi kabena bamba mu muoyo wabu ne: meme nemvuluke malu mabi abu onso.+
Mpindieu bienzedi biabu mbibanyunguluke;Bidi buludiludi kumpala kuanyi.
3 Badi basankisha mukalenge ku malu mabi abu,Ne bakokeshi ku dishima diabu.
4 Buonso buabu mbena masandi,Batema bu mfulu mutemesha kudi muoshi wa mampa,Udi ulekela kusonsola kapia yeye mumane kusopa bukula too ne padibu butuntumuka.
5 Mu dituku dia mukalenge wetu, bakokeshi mbasame,Mbafiike munda bikole bua bualu bua mvinyo.+
Yeye mmuoluele basekianganyi tshianza tshiende.
6 Bualu badi basemena ne mioyo itema bu mfulu.
Muoshi wa mampa udi ulala butuku bujima;Mu dinda mfulu udi ulakuka bu kapia kadi kalakuka.
7 Buonso buabu mbakuate kapia bu mfulu,Ne badi badia bakokeshi babu.
Bakalenge babu bonso mbakuluke;+Nansha umue wa munkatshi muabu kena umbikila to.+
8 Efelayima udi udisangisha ne bisamba.+
Efelayima udi bu mukata wa tshijengu mushale kawuyi mukudimuna.
9 Benyi mbadie bukole buende,+ kadi yeye kena umanya bualu ebu.
Ne nsuki yende mmilue mitoke, kadi yeye kena umanya bualu ebu.
10 Lutambishi lua Isalele ndumutuishe,+Kadi bobu ki mbapingane kudi Yehowa Nzambi wabu,+Ki mbamukebe nansha mudiku malu onso aa.
11 Efelayima udi bu nyunyi wa nkutshi mutatakane udi kayi ne lungenyi lujalame.+
Bobu mbele Ejipitu dîyi;+ mbaye ku Ashû.+
12 Kuonso kudibu baya, meme nembele bukondo buanyi.
Nembatulule panshi bu nyunyi ya muulu.
Nembanyoke bilondeshile didimuija diakadimuijabu tshisumbu tshiabu.+
13 Diakabi diabu, bualu mbannyeme!
Kabutu kabakuate, bualu mbashipe mikenji yanyi!
Nkavua pabuipi bua kubakuula, kadi mbanshiminyine malu.+
14 Kabavua bambikile ne muoyo wabu bua kubambuluisha,+Nansha muvuabu batungunuke ne kuela kabobo ka muadi pa malalu abu.
Bua lutete luabu ne mvinyo wabu mupiamupia nebaditape;Badi bankudimukila.
15 Nansha mumvua mubanyoke ne mukoleshe maboko abu,Badi banduisha, bapangadija malu mabi.
16 Bavua bashintulule njila, kadi ki mbafike ku tshintu tshitumbuke nansha tshimue to;Kabavua ba kueyemena anu bu buta bua mikete butekete.+
Bakokeshi babu nebakuluke ku muele wa mvita bua ndimi yabu ya bupote.
Bua bualu ebu nebalue tshintu tshia kusekabu mu buloba bua Ejipitu.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Hoshea 7
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Dikengeshibua ndibi bikole kupita ne lufu (1-3)
-
Mmuenenu muimpe wa mudimu (4-6)
-
Mushinga wa mulunda (7-12)
-
Matuku a muoyo a mfumu adi mua kuikala tshianana (13-16)
4 Ngakatuma kabidi ntema yanyi ku bienzedi bionso bia dikengeshangana bidi bienzeka muinshi mua dîba. Ngakamona binsonji bia bantu bavuabu bakengesha, ne kakuvua muntu wa kubasamba.+ Bavua babakengesha bavua ne bukole, ne kakuvua muntu wa kubasamba.
2 Nunku ngakamba ne: bafue bakavua bamane kufua mba diakalenga kupita bantu ba muoyo batshivua ne muoyo.+
3 Kadi muntu udi mubapite bonso babidi ngudi kayi muanji kuledibua,+ kayi muanji kumona bienzedi bidi binyingalajangana bidi bienzeka muinshi mua dîba.+
4 Ndi mumone mudi didifila bikole, ne mudimu muenza ne dimanya bifumina ku ditembangana pankatshi pa bantu;+ bualu ebu kabidi budi tshianana, nkuipata kua lupepele.
5 Muntu mutatakane udi uvunga bianza biende eku mubidi wende wenda unyana.+
6 Dianza dijima dia dikisha ndimpe kupita manza abidi majima a mudimu mukole ne dipata dia lupepele.+
7 Ngakatuma ntema yanyi ku tshilejilu tshia bualu bukuabu budi tshianana muinshi mua dîba:
8 Kudi muntu kampanda udi anu nkayende, kayi ne mulunda nansha umue; kena ne muana wa balume anyi ne muanabu wa balume, kadi mudimu wende wonso mukole kawena ne ndekelu to. Mêsu ende ki mmanji kukuta bubanji to.+ Kadi yeye udiku udiebeja ne: ‘Undi nkuatshila mudimu mukole ne ndipangishila malu mimpe nunku nnganyi’ anyi?+ Bualu ebu kabidi budi tshianana ne mmudimu wa lutatu.+
9 Bantu babidi mbapite muntu umue,+ bualu badi ne difutu dimpe bua mudimu wabu mukole.
10 Bualu biadishinda umue wa kudibu, mukuabu neambuluishe muena diende bua kujuka. Kadi ntshinyi tshiafikila muntu udi udishinda kayi ne muntu udi mua kumuambuluisha bua kujuka?
11 Kabidi, bantu babidi bobu balale pamue, badi bashala ne luya, kadi mmunyi mudi muntu udi anu nkayende mua kulama luya?
12 Kabidi, muntu udi mua kutshimuna muntu udi nkayende, kadi bantu babidi pamue badi mua kumukandamena. Ne kabena mua kukosa lukasa muonji muluka ne nshinga isatu to.
13 Muana wa meji udi mupele mmupite mukalenge udi muntu mukulumpe kadi mutatakane,+ udi kayi ne lungenyi lukumbane bua kuteleja didimuija.+
14 Bualu yeye wakapatuka mu buloko bua kulua mukalenge,+ nansha muvuaye muledibue mupele mu bukalenge buende.+
15 Ngakakonkonona bonso badi ne muoyo badi bendakana muinshi mua dîba, ne kabidi mudi malu enzeka bua nsongalume mupinganyi udi wimana pa muaba wa muntu mukuabu.
16 Nansha mudi bonso badi bamutua mpanda kabayi ne ndekelu, bonso badi balua pashishe kabakuikala ne disanka bua bualu buende to.+ Bualu ebu kabidi budi tshianana, nkuipata kua lupepele.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Muambi 4
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Yone
20:1-31
-
Lukita munda mutupu (1-10)
-
Yezu udi umuenekela Mariya wa ku Magadala (11-18)
-
Yezu udi umuenekela bayidi bende (19-23)
-
Tomasa udi wela mpata kadi udi ulua kutuishibua (24-29)
-
Tshipatshila tshia muvungu eu (30, 31)
20 Dituku dia kumpala dia lumingu, Mariya wa ku Magadala wakalua ku lukita mu dinda menemene,+ patshivua panshi pafiike, wakamona ne: bakavua bumbushe dibue ku lukita.+
2 Nunku wakalua lubilu kudi Simona Petelo ne muyidi mukuabu uvua Yezu munange bikole,+ kubambilaye ne: “Mbumbushe Mukalenge mu lukita,+ katuena bamanye kudibu bamuteke to.”
3 Ke Petelo ne muyidi mukuabu au kupatuka kuyabu ku lukita.
4 Bubidi buabu bakatuadija kunyema, kadi muyidi mukuabu au wakanyema bikole kupita Petelo, kufikaye wa kumpala ku lukita.
5 Wakinangilamu, kumonaye bilamba bia line muaba au,+ kadi kakabuelamu to.
6 Pashishe Simona Petelo wakalua pende, wenda umulonda, kubuelaye mu lukita. Wakamona bilamba bia line muaba au.
7 Tshilamba tshivua ku mutu wende katshivua pamue ne bilamba bikuabu bivuabu bamujingile to, kadi tshivua tshivunga pa muaba watshi pa nkayatshi.
8 Pashishe, muyidi mukuabu uvua mufike ku lukita kumpala au, wakabuela pende, kumonaye, yeye kuitabuja.
9 Bualu kabavua banji kujingulula mufundu wa ne: udi ne bua kujuka ku lufu to.+
10 Nunku bayidi abu bakapingana ku mabu.
11 Kadi Mariya wakashala muimane pambelu pabuipi ne lukita, udila. Pavuaye udila, wakinangila bua kutangila mu lukita,
12 kumonaye banjelu babidi+ bavuale bilamba bitoke, basombe muaba uvua tshitalu tshia Yezu, umue ku mutu, mukuabu ku makasa.
13 Bakamukonka ne: “Mukaji, udi udila bua tshinyi?” Wakabambila ne: “Mbumbushe Mukalenge wanyi, tshiena mumanye kudibu bamuteke to.”
14 Yeye mumane kuamba mêyi aa, wakakudimuka, kumonaye Yezu muimane muaba au, kadi kavua mujingulule ne: uvua Yezu to.+
15 Yezu wakamuebeja ne: “Mukaji, udi udila bua tshinyi? Udi ukeba nganyi?” Yeye uvua wela meji ne: mmuena mudimu wa mu budimi abu, kumuambilaye ne: “Mukalenge, biwikala mumumbushe, ngambilaku muaba uudi mumuteke, nemmuangate.”
16 Yezu wakamubikila ne: “Mariya!” Pakakudimukaye, wakamuambila mu tshiena Ebelu ne: “Laboni!” (muaku udi umvuija “Mulongeshi!”)
17 Yezu wakamuambila ne: “Lekela kunkuata, bualu tshiena muanji kubanda kudi Tatu to. Kadi ndaku kudi bana betu,+ ubambile ne: ‘Ndi mbanda kudi Tatu wanyi+ ne Tatu wenu, kudi Nzambi wanyi+ ne Nzambi wenu.’”
18 Mariya wa ku Magadala wakalua, kutuadilaye bayidi lumu ne: “Ndi mumone Mukalenge!” Yeye kubambila malu avuaye mumuambile.+
19 Pakavua dîba diye bikole dituku adi, dituku dia kumpala dia lumingu, ne biibi bivua bikange muaba uvua bayidi bualu bavua batshina bena Yuda, Yezu wakalua, kuimanaye munkatshi muabu, kubambilaye ne: “Ditalala dikale nenu.”+
20 Yeye mumane kuamba bualu ebu, wakabaleja bianza biende ne lubadi luende.+ Nunku bayidi bakasanka pakamonabu Mukalenge.+
21 Yezu wakabambila kabidi ne: “Ditalala dikale nenu.+ Anu bu mudi Tatu muntume,+ meme panyi ndi nnutuma.”+
22 Yeye mumane kuamba bualu ebu, wakabela mupuya, kubambilaye ne: “Angatayi nyuma muimpe.+
23 Nuenu babuikidile muntu kayi yonso mpekatu yende, idi ibuikidibua; nuenu kanuyi babuikile ya muntu kayi yonso, kayena ibuikidibua to.”
24 Kadi Tomase,+ umue wa ku bapostolo 12, uvuabu babikila ne: Dipasa, kavua nabu pavua Yezu mulue to.
25 Nunku bayidi bakuabu bavua bamuambila ne: “Tudi bamone Mukalenge!” Kadi yeye wakabambila ne: “Meme tshiyi mumone bimanyinu bia misonso mu bianza biende, tshiyi mubueje munu wanyi mu bimanyinu bia misonso abi ne tshiyi mubueje tshianza tshianyi mu lubadi luende,+ tshiakuitabuja nansha kakese.”
26 Kadi matuku muanda mukulu pashishe, bayidi bende bavua kabidi mu nzubu, Tomase uvua nabu. Yezu wakalua, nansha muvua biibi bikange, wakimana munkatshi muabu, kuambaye ne: “Ditalala dikale nenu.”+
27 Pashishe wakambila Tomase ne: “Ela munu webe muaba eu, tangila bianza bianyi, angata tshianza tshiebe, tshibueja mu lubadi luanyi, ne lekela mpata, kadi itabuja.”
28 Tomase wakamuandamuna ne: “Mukalenge wanyi ne Nzambi wanyi!”
29 Yezu wakamuambila ne: “Udi muitabuje bualu udi mummone anyi? Ba diakalenga mbadi bitabuja nansha kabayi bamone.”
30 Mu kuamba kuimpe, Yezu wakenza kabidi bimanyinu bikuabu bia bungi kumpala kua bayidi bidi kabiyi bifunda mu muvungu eu.+
31 Kadi malu aa mmafunda bua nuitabuje ne: Yezu udi Kristo, Muana wa Nzambi, ne bua munudi nuitabuja, nuikale ne muoyo ku diambuluisha dia dîna diende.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yone 20
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NSHAPITA 4
‘Yehowa udi ne bukole bua bungi’
1, 2. Mmalu kayi a kukema akavua Eliya mumone mu nsombelu? Mmalu kayi a katshia akadimuenaye pavuaye mu lubuebue ku Holeba?
MUPROFETE Eliya ukavua mumone malu a kukema. Uvua mumone bikololo bimutumina biakudia misangu ibidi ku dituku pavuaye muaba musokome. Mu tshikondo tshile tshivuaku tshiyole tshia nzala, wakamona bukula buvua mu mulondo ne mafuta avua mu kesu kabiyi bijika. Wakamona too ne kapia kafuma mu diulu pavuaye mukalombe mu disambila. (1 Bakelenge nshapita 17-18) Nansha nanku, Eliya kavua muanji kumona bualu nansha bumue bu adi alonda aa to.
2 Pavua Eliya ku mushiku wa lubuebue ku mukuna wa Holeba muinangile pambelu, wakadimuena mulongolongo wa malu a katshia. Tshia kumpala, tshipepele tshiakatuta. Tshivua mua kuikala tshituta bikole tshikale ne mvunda wa kapanda matshi; bualu bua bukole buatshi mikuna yakapandika, mabue manene kutayikawu. Pashishe buloba buakakanka bikole, kupatulabu ne makole atu muinshi muabu. Kumonaye kabidi kapia. Pavua kapia aku kenda kapita, Eliya uvua pamuapa mumvuaku luya luaku lukole.
‘Yehowa uvua upita’
3. Malu avua Eliya mudimuene avua tshijadiki tshia ngikadilu kayi wa Nzambi? Nku tshinyi kutudi mua kumuenena ngikadilu eu?
3 Malu onso avua Eliya mudimuene aa avua aleja anu bualu bumue: bukole bua dikema budi nabu Yehowa Nzambi. Bulelela, kabiena anu bikengela bua tudimuene tshishima kampanda bua kushisha kuitaba ne: Nzambi udi ne bukole to. Ngikadilu eu udi umueneka bipepele. Bible udi utuleja mudi bufuki bua Yehowa butujadikila “bukole buende bua tshiendelele ne Bunzambi buende.” (Lomo 1:20) Anji elabi meji bua mikenyi ya mvula itu ifikisha mu mêsu, bua mikungulu ya mvula wa makubakuba, bua divuma dikole dia bisabasaba bia mâyi ne bua bualabala bua dikema bua diulu didi diuwule ne mitoto! Kuenaku umona bukole bua Nzambi mu bintu ebi anyi? Pabi bantu ba bungi lelu kabatu bitaba ne: Nzambi utu ne bukole to. Tshidibi, bakese menemene ke badi babuitaba. Kadi patudi tujingulula tshidi ngikadilu wa Yehowa eu, nebituambuluishe bikole bua kusemena pabuipi nende. Mu tshitupa etshi, netulonge malu a bungi a bukole bua dikema budi nabu Yehowa.
Bukole ngumue wa ku ngikadilu minene ya Yehowa
4, 5. a) Ndiumvuangana kayi didi pankatshi pa dîna dia Yehowa ne bukole buende? b) Bua tshinyi mbikumbane mudi Yehowa musungule ngombe bu tshimfuanyi tshia bukole buende?
4 Kakutu mukuabu utu ne bukole bu bua Yehowa to. Yelemiya 10:6 udi wamba ne: ‘Kakuena mukuabu bu wewe, Yehowa; wewe udi munene, dîna diebe didi dinene mu bukole buadi.’ Mu mvese eu mbasuikakaje bukole bua Yehowa ne dîna diende. Vuluka ne: dîna edi didi dimueneka diumvuija ne: ‘Udi ulua tshionso tshidi tshikengedibua.’ Ntshinyi tshitu tshiambuluisha Yehowa bua kufuka tshintu kayi tshionso tshidiye musue ne bua kudivuija tshionso tshidiye musue kulua? Tshia kumpala, mbukole buende. Bushuwa, bukole butu Yehowa wenza nabu malu ne ukumbaja nabu malu adiye musue kabuena ne mikalu to. Bukole ebu ngumue wa ku ngikadilu yende minene.
5 Bu mutudi katuyi mua kumvua bunene bua bukole budi nabu Yehowa, udi utuambuluisha ne bilejilu. Anu mutukadi bamone, utu utela ngombe bu tshimfuanyi tshia bukole buende. (Yehezekele 1:4-10) Tshimfuanyi etshi ntshikumbane, bualu nansha ngombe wa pambelu utu pende nyama munene wa bukole bua bungi. Bivua mpukampuka bua bantu ba mu Palestine wa kale kumonabu nyama mukuabu wa bukole bupite bua ngombe. Kadi bavua bamanye ngombe wa mushindu mukuabu uvua ukuatshisha buôwa bikole; ngombe au uvua wa tshisuku, ne katshituku kabidi to. (Yobo 39:9-12) Mukalenge wa bena Lomo Jules César wakamba ne: ngombe eyi ivua mishadile kakese kudi nyama ya nzevu (tupumbu) ku bunene. Wakafunda ne: ‘Idi ne bukole bua dikema ne lubilu lua dikema.’ Anji difuanyikijabi ku luseke lua nyama eu, udi mua kudimona mukese be, kuyi bukole, ki mmuomu anyi?
6. Bua tshinyi Yehowa nkayende mmubikidibue ne: “Wa Bukole Buonso”?
6 Bia muomumue, patudi tufuanyikija muntu ne Yehowa Nzambi wa bukole, muntu kena ne bukole to, mmushadile bikole. Ku mêsu kua Yehowa, nansha bisamba bia bukole bidi anu bu lupuishi luteka pa tshipimu. (Yeshaya 40:15) Yehowa mmushilangane ne bifukibua bikuabu bionso ku bukole buende budi kabuyi mikalu, bualu yeye nkayende ke “Wa Bukole Buonso.” * (Buakabuluibua 15:3) Yehowa udi ne “bukole bupite” ne “dikanda dia bungi.” (Yeshaya 40:26, MMM) Udi mpokolo wa bukole buonso butu kabuyi bujika. Katu dijinga ne bukole bua kudi muntu anyi tshintu tshikuabu to, bualu ‘bukole mbua Nzambi.’ (Musambu 62:11) Kadi mmushindu kayi utu Yehowa uleja bukole buende?
Mutu Yehowa wenza malu ne bukole buende
7. Nyuma muimpe wa Yehowa ntshinyi? Ndungenyi kayi ludi miaku ya tshiena Ebelu ne tshiena Greke bia kale ifila bua nyuma?
7 Nyuma muimpe udi ufumina kudi Yehowa katu ujika to. Mbukole bua Nzambi butu buenza mudimu. Ke bualu kayi mu Genese 1:2 (NW), Bible udi wamba bua nyuma eu ne: ‘Mbukole bua Nzambi butuye wenza nabu malu.’ Miaku ya mu tshiena Ebelu ne mu tshiena Greke tshia kale idibu bakudimune ne: “nyuma” badi mua kuyikudimuna kabidi ne: “lupepele,” “mueyelu,” anyi “mvunda.” Bilondeshile bashikuluji ba miaku, miaku ya mu tshiena Ebelu ne tshiena Greke bia kale idi ifila lungenyi lua bukole kampanda budi buenza malu kadi kabuyi bumueneka. Anu bu lupepele, nyuma wa Nzambi katu umueneka to, kadi tudi tumumuenena ku malu adiye wenza.
8. Mmunyi mudibu bafuanyikija nyuma wa Nzambi mu Bible? Bua tshinyi mbikumbane bua kumufuanyija nanku?
8 Nyuma wa Nzambi udi mua kuenza malu mashilashilangane kayi ne ndekelu to. Yehowa udi mua kukumbaja nende bualu kayi buonso budiye musue. Ke bua tshinyi Bible udi ufuanyikija nyuma wa Nzambi ne “munu” wende, ne “tshianza [tshiende] tshia bukole” anyi ne ‘diboko diende diolola.’ (Luka 11:20; Dutelonome 5:15; Musambu 8:3) Anu mudibi mua kulomba dimanya anyi bukole bushadile anyi bua bungi bua muntu kuenzaye midimu mishilashilangane ne bianza biende, ke mudi kabidi Nzambi mua kuenza mudimu ne nyuma wende bua kukumbaja tshionso tshidiyi musue, bu mudi kufuka tuntu tutambe bukese, kupandulula mâyi a Mbuu Mukunze anyi kuambuluisha bena Kristo ba mu bidimu lukama bia kumpala bua kuakula mu miakulu mienyi.
9. Yehowa udi ne bukole bua kukokesha banganyi ne banganyi?
9 Yehowa udi kabidi uleja bukole buende mu mushindu udiye ukokesha bu Mukalenge wa diulu ne buloba. Anjibi kudifuanyikija muikale ne bifukibua bia lungenyi ne meji miliyo ne miliyo bikutumikila ne muoyo mujima! Yehowa yeye udi ne bukole bua kukokesha nabu ebu. Udi ne bantu badi bumuenzela mudimu batu Bible utamba kufuanyikija ne misumba ya basalayi. (Musambu 68:11, NW; 110:3) Pabi, patudi tufuanyikija muntu ne muanjelu, muntu udi ne bukole bushadile. Anji elabi meji! Pavua tshiluilu tshia bena Ashû tshibunde tshisamba tshia Nzambi, muanjelu umue tshianana wakashipa basalayi 185000 butuku bumue. (2 Bakelenge 19:35) Banjelu ba Nzambi ‘mbena bukitu mu bukole buabu.’
10. a) Bua tshinyi badi babikila Wa Bukole Buonso ne: n’Yehowa wa misumba? b) Nnganyi udi ne bukole bupite bua bifukibua bikuabu bionso bia Yehowa?
10 Banjelu batu bungi kayi? Muprofete Danyele wakapeta tshikena kumona tshia mu diulu muvuaye mumone banjelu bapite pa miliyo 100 kumpala kua nkuasa wa butumbi wa Yehowa; kadi kakuena tshidi tshijadika ne: bobu abu ki bonso batu Yehowa mufuke to. (Danyele 7:10) Nunku badi mua kuikala miliyo nkama ne nkama. Ke bualu kayi badi babikila Nzambi ne: Yehowa wa misumba anyi wa biluilu. Muanzu eu udi uleja bukole budiye nabu bu Mfumu wa tshisumbu tshinene tshia banjelu ba bukole tshidiye mulongolole bimpe. Mmuteke Muanende munanga udi “muanabute wa bifukibua bionso” ku mutu kua banjelu bonso aba. (Kolosai 1:15) Bu mudi Yezu mfumu wa banjelu bonso, wa baselafima ne wa bakeluba, yeye ke udi ne bukole bupite bua bifukibua bikuabu bionso bia Yehowa.
11, 12. a) Mmu mishindu kayi idi dîyi dia Nzambi ne bukole? b) Ntshinyi tshivua Yezu muambe bua kujadika bungi bua bukole budi nabu Yehowa?
11 Kadi Yehowa utu kabidi ne mushindu mukuabu utuye ulejila bukole buende. Ebelu 4:12 udi wamba ne: “Dîyi dia Nzambi didi ne muoyo ne bukole.” Ukadiku mudimuene bukole bua dikema budi nabu dîyi dia Nzambi anyi mukenji wende udi mu Bible anyi? Didi mua kutukolesha, kukolesha ditabuja dietu ne kutushintulula bikole. Mupostolo Paulo wakadimuija bena Kristo nende bua kudimukila bantu bavua baditue mu buenzavi bupite bubi. Kuambaye kabidi ne: “Pabi ke muvua bamue ba munkatshi muenu.” (1 Kolinto 6:9-11) Bushuwa, “dîyi dia Nzambi” divua ne bukole munda muabu ne diakabashintulula.
12 Bua bungi bua bukole bua Yehowa ne bua buimpe bua mishindu idiye wenza nabu malu, kakuena tshintu tshidi mua kumutshiamakana kumpala to. Yezu wakamba ne: “Nzambi udi mua kuenza malu onso.” (Matayi 19:26) Kadi Yehowa utu ukuata mudimu ne bukole buende bua kukumbaja malu kayi?
Bukole buende mbua kukumbaja nabu disua diende
13, 14. a) Bua tshinyi Yehowa ki mbukole kampanda patupu? b) Mmu mishindu kayi mudi Yehowa ukuata mudimu ne bukole buende?
13 Nyuma wa Yehowa udi ne bukole bupite bua tshintu kayi tshionso; ne Yehowa ki mbukole kampanda patupu anyi muaba kampanda udi bukole bufumina to. Yeye n’Nzambi mulelela udi mumanye mua kukuata mudimu bimpe ne bukole buende. Kadi mmalu kayi atuye wenza ne bukole buende ebu?
14 Anu mutuabimona, Nzambi udi ukuata mudimu ne bukole buende bua kufuka, kubutula, kukuba, kujadikulula malu; mu tshikoso, mbua kuenza tshionso tshidiye musue tshidi tshiumvuangana ne disua diende. (Yeshaya 46:10) Mu imue nsombelu, Yehowa utu wenza mudimu ne bukole buende bua kusokolola ngikadilu yende ya mushinga ne mikenji yende. Kadi utu utamba kukuata nabu mudimu bua kukumbaja disua diende, mmumue ne: mbua kubingisha bumfumu buende ne kutumbishisha dîna diende dia tshijila ku diambuluisha dia Bukalenge bua Masiya. Kakuena tshidi mua kumupangisha bua kukumbaja tshidiye mulongolole atshi to.
15. Yehowa utu ukuata mudimu ne bukole buende bua kuenzela bantu bende tshinyi? Mmunyi muvua bualu ebu bumuenekele mu tshilejilu tshia Eliya?
15 Yehowa utu kabidi ukuata mudimu ne bukole ebu bua kutuambuluisha muntu ne muntu. Badi bamba mu 2 Kulondolola 16:9 ne: ‘Mêsu a Yehowa adi akenzakana ku nseke yonso ya buloba bua kuleja bukole buende kudi bantu badi ne mitshima miakane kudiye.’ Tshilejilu tshia Eliya tshitudi batele ku ntuadijilu kua nshapita eu tshidi tshijadika bualu ebu. Bua tshinyi Yehowa uvua mumuleje malu a kukema avua aleja bukole buende au? Dimue dituku, mukalenge mukaji Yezabele wakaditshipa bua kushipesha muprofete Eliya. Muprofete eu wakatuadija kunyemakana bua kusungila muoyo wende. Wakadimona nkaya, muikale ne buôwa ne mutekeshibue mu mikolo, bu ne: mudimu mukole wonso uvuaye muenze uvua muye mu mâyi. Bua kukolesha Eliya uvua upampakana, Yehowa wakamuleja malu au bua kumuvuluija bukole buvuaye nabu. Tshipepele, tshikumina (kukanka kua buloba), ne kapia bivua Eliya mumone bivua bileja ne: Nzambi wa bukole buonso uvua nende. Ntshinyi tshivuaye mua kutshina kudi Yezabele pende muikale ne Nzambi wa bukole buonso?
16. Bua tshinyi kuelangana meji a bukole bupite bungi bua Yehowa kudi mua kutukolesha?
16 Nansha mudi Yehowa katshiyi wenza bishima tshikondo tshietu etshi, katu muanji kushintuluka to. (1 Kolinto 13:8) Utshidi anu ujinga bua kuambuluisha badi bamunange ne bukole buende anu muvuaye muambuluishe Eliya. Bushuwa, Yehowa udi mu diulu mule; nansha nanku, kena kule netu to. Bukole buende kabuena ne mikalu to; nanku, ntanta udiye netu kena mua kumupangisha bua kutuambuluisha to. Bible udi wamba ne: ‘Yehowa udi pabuipi ne bonso badi bamubikila.’ (Musambu 145:18) Pavua muprofete Danyele mulombe Yehowa diambuluisha, muanjelu wakamumuenekela diakamue kumpala mene kua kujikijaye disambila diende. (Danyele 9:20-23) Kakuena tshidi mua kupangisha Yehowa bua kuambuluisha bantu badiye munange ne kubakolesha to.
Bukole bua Nzambi budiku butupangisha bua kusemena kudiye anyi?
17. Mmu ngumvuilu kayi mudi bukole bua Yehowa butusaka bua kumutshina? Bukole ebu kabuena butusaka bua kuikala ne ditshina kayi?
17 Tudiku mua kutshina Nzambi bua bukole budiye nabu anyi? Tudi mua kuandamuna ne: eyowa anyi tòo. Tudi tuamba ne: Eyowa, bualu bukole buende budi butusaka bua kuikala ne ditshina dia Nzambi ne kanemu kakole kudiye anu mutuvua bamone mu ntshapita mushale. Bible udi utuambila ne: ditshina dia nunku didi “tshibangidilu tshia meji.” (Musambu 111:10) Kadi tudi tuandamuna kabidi ne: tòo, bualu bukole bua Nzambi kabuena butusaka bua kumumvua buôwa anyi kutshina bua kusemena kudiye to.
18. a) Bua tshinyi bantu ba bungi kabatshitu beyemena bantu badi ne bukokeshi? b) Ntshinyi tshidi tshitujadikila ne: bukole bua Yehowa kabuena mua kumunyanga?
18 Mufundi kampanda wa malu a kale, diende Acton, wakafunda mu 1887 ne: “Bukokeshi [anyi bukole] butu bujinga kunyangangana; ne bukokeshi [anyi bukole] budi kabuyi mikalu butu bunyangangana bibi menemene.” Batu batamba kuambulula mêyi ende aa, bualu pamuapa ba bungi batu bamona ne: uvua muambilamu. Anu mudi malu akadi menzeke maleje njila ne njila, bantu bapange bupuangane batu misangu mivule benza mudimu bibi ne bukole anyi bukokeshi buabu. (Muambi 4:1; 8:9) Bua bualu ebu, bantu ba bungi bakadi banyema badi ne bukokeshi ne kabatshiena babeyemena to. Kadi Yehowa yeye udi ne bukokeshi budi kabuyi mikalu. Bukokeshi ebu mbumunyangaku mu mushindu kampanda anyi? Nansha kakese! Anu mutukadi bamone, Yehowa ngua tshijila, kena mua kunyanguka nansha kakese. Yehowa mmushilangane ne bantu bena mapange badi ne bukokeshi kampanda mu bulongolodi bunyanguke ebu. Katu muanji kuenza malu bibi ne bukole buende to, ne kakuenza nanku musangu nansha umue.
19, 20. a) Yehowa utu uleja kabidi bukole buende mu diumvuangana ne ngikadilu kayi mikuabu? Bua tshinyi bualu ebu budi butukolesha? b) Fila tshilejilu tshia mutu Yehowa udikanda. Bua tshinyi kudikanda kuende kudi kukusankisha?
19 Tuvuluke ne: Yehowa kena anu ne ngikadilu umuepele wa bukole to. Netulonge kabidi ngikadilu wende wa buakane, wa meji ne wa dinanga. Kadi katuena mua kuamba ne: Yehowa utu uleja ngikadilu yende mu mushindu mumakane anyi ku makolela, bienze bu ne: ngikadilu yende kayitu ipetangana to. Kadi mu nshapita idi ilonda netumone ne: Yehowa utu anu ukuata mudimu ne bukole buende mu diumvuangana ne buakane, ne meji ne dinanga. Ela kabidi meji bua ngikadilu wa kudikanda utu nende Yehowa utu bakokeshi ba bungi lelu kabayi nende.
20 Fuanyikijabi ne: udi mutuilangane ne muntu wa mpolondo wa bukole bua bungi udi ukuenza buôwa. Kadi udi ulua kumona ne: mmuena malu mimpe. Udi anu pabuipi, muikale ne dijinga dikole dia kuambuluisha bantu ne kubakuba ne bukole buende, nangananga bakengi badi kabayi ne bukole. Katu muanji kuenza malu bibi ne bukole buende to. Udi umona bamushiminyina malu kakuyi bualu; kadi yeye muikale anu mutuye, muikale ne lutulu, udinemeka, ne kayi wenza bualu bubi to. Si udi mua kudiebeja ni uvua wewe mua kuikala ne lutulu lua munshindu eu ne mudikande, nangananga bu wewe muikale ne bukole bua buena buende! Paudi wenda umanya muntu eu, kuenaku mua kubanga kudiumvua mukokibue kudiye anyi? Kudi malu mapite bungi adi atusaka bua kusemena pabuipi ne Yehowa wa bukole buonso. Tangila mêyi adibu bangatshile tshiena-bualu tshia nshapita eu: “Yehowa kena ukuata tshiji lukasa, udi ne bukole bua bungi.” (Nahuma 1:3) Yehowa katu anu lukasa bua kukengesha bantu ne bukole buende to, nansha bobu bantu babi. Utu ne lutulu, ne mmuntu muimpe. Misangu ya bungi ikadibu bamuenzele malu mabi, ‘katu ukuata tshiji lukasa’ to.
21. Bua tshinyi Yehowa utu udikanda bua kuenzeja bantu disua diende ku bukole? Bualu ebu budi butulongesha tshinyi bua Yehowa?
21 Tumonabi didikanda dia Yehowa mu mushindu mukuabu. Bu wewe muikale wa bukole buonso, udi wela meji ne: kuvuaku mua kuikala imue misangu wenzeja bantu malu muudi wewe musue anyi? Nansha mudi Yehowa muikale ne bukole buonso, katu wenzeja bantu bua kumuenzela mudimu to. Nansha mudi kuenzela Yehowa Nzambi mudimu kuikale mushindu umuepele wa kupeta muoyo wa kashidi, katu utuenzeja bua kumuenzelawu to. Kadi mmutue muntu yonso mushinga padiye mumupeshe budikadidi bua kudisunguila malu. Udi utudimuija bua ntatu itudi tupeta patudi tuenza malu mabi ne masanka atudi tupeta patudi tuenza malu mimpe. Tshidibi, mmutupeshe budikadidi bua kudisunguila. (Dutelonome 30:19, 20) Yehowa katu usanka padi muntu umuenzela mudimu bu muenzeja anyi bua buôwa bua bukole buende bua dikema to. Udi ukeba bantu badi mua kumuenzela mudimu ku budisuile, bawenza ne dinanga dionso.
22, 23. a) Ntshinyi tshidi tshileja ne: Yehowa utu usanka bua kupesha bakuabu bukole buende? b) Netumone tshinyi mu nshapita udi ulonda?
22 Tukonkononayi bualu bua ndekelu budi butusaka bua kubenga kumvua Nzambi Wa Bukole Buonso buôwa. Bantu bena bukokeshi batu batshina bua kubudia ne bantu bakuabu. Kadi Yehowa yeye utu usanka bua kupesha batendeledi bende ba lulamatu bukole buende. Udi upesha bantu bakuabu bukokeshi buende; tshilejilu, Muanende. (Matayi 28:18) Yehowa utu kabidi upesha batendeledi bende bukole mu mushindu mukuabu. Bible udi wamba ne: ‘Yehowa, bunene ne bukole ne butumbi ne kutamba ne bulengele butambe mbiebe; bualu bua bintu bionso bia mu diulu ne bia pa buloba mbiebe; bukole ne bunene bidi mu tshianza tshiebe; tshianza tshiebe tshidi tshivuija bantu bunene ne bukole.’
23 Bushuwa, Yehowa neikale ne disanka dia kukupesha bukole. Utu ufila too ne “bukole budi bupite bua pa tshibidilu” kudi bantu badi basue kumuenzela mudimu. (2 Kolinto 4:7) Kuenaku udiumvua mukokibue kudi Nzambi wa makanda eu utu wenza malu mimpe ne bukole buende bilondeshile mikenji yende anyi? Mu nshapita udi ulonda, netuakule bua mushindu udi Yehowa wenza mudimu ne bukole buende bua kufuka.
^ tshik. 6 Muaku wa mu tshiena Greke udibu bakudimune “Wa Bukole Buonso” udi umvuija “Mukokeshi wa bionso; Muntu udi ne bukole buonso.”
^ tshik. 15 Bible udi uleja ne: ‘Yehowa mene kakadi mu tshipepele, mu kukanka kua buloba anyi mu kapia’ to. Batendeledi ba Yehowa mbashilangane ne batendeledi ba nzambi ya dishima; kabatu bamukebela mu makole a mu bintu bia panu to. Yehowa yeye mmutambe bunene, kena mua kukumbana mu tshintu nansha tshimue tshidiye mufuke to.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
38 Tshikondo atshi Yuda wakashiya bana babu, kuasaye ntenta wende pabuipi ne muena Adulama mukuabu, diende Hila.
2 Kuoku aku, Yuda wakamona muana wa bakaji wa Shua, muena Kanâna mukuabu.+ Yeye kumuangata, kulalaye nende,
3 yeye kuimita difu. Pashishe wakalela muana wa balume, Yuda kumuinyikaye ne: Ele.+
4 Yeye kuimita difu dikuabu, kulelaye muana wa balume, kumuinyikaye ne: Onana.
5 Kadi wakalela kabidi muana wa balume, kumuinyikaye ne: Shela. Yeye uvua mu Akeziba+ tshikondo tshivua mukajende mulele muana eu.
6 Pakapita matuku Yuda wakaselela Ele muanende muanabute mukaji, dîna diende divua Tamâ.+
7 Kadi Ele, muanabute wa Yuda, uvua wenza malu avua kaayi asankisha Yehowa; nunku Yehowa wakamushipa.
8 Bua bualu abu, Yuda wakambila Onana ne: “Ulale ne mukaji wa muanenu, umupiane bua ulelele muanenu bana.”+
9 Kadi Onana uvua mumanye ne: bana abu kabavua mua kuikala bende to.+ Nunku dîba divuaye ulala ne mukaji wa muanabu, uvua wela bilume biende panshi bua kubenga kulelela muanabu bana.+
10 Tshivuaye wenza atshi tshivua tshibi ku mêsu kua Yehowa, nunku wakamushipa+ pende.
11 Yuda wakambila Tamâ mukaji wa muanende ne: “Somba bu mukaji wa mu lufuila mu nzubu wa tatuebe too ne padi muananyi Shela ukola,” bualu uvua udiambila ne: ‘Yeye pende udi mua kufua bu bana babu.’+ Nunku Tamâ wakaya kusombela ku nzubu kua tatuende mumuledi.
12 Matuku mamane kupita, mukaji wa Yuda, muana wa bakaji wa Shua+ wakafua. Yuda wakanemekela tshikondo tshia madilu, pashishe wakaya ne mulunda wende Hila muena Adulama+ ku Timena+ kuvua bakoshi ba miosa ya mikoko yende.
13 Bakambila Tamâ ne: tatuebe muenu udi ubanda ku Timena bua kukosa miosa ya mikoko yende.”
14 Nunku wakumbusha bilamba biende bia lufuila, kudijikaye ku mêsu, kudibuikilaye tshilamba, kusombaye ku tshibuelelu tshia Enayima udi mu njila wa ku Timena, bualu uvua mumone ne: Shela ukavua mukole, kadi kabavua bamufile kudi Shela bua ikale mukajende+ to.
15 Pakamumona Yuda, diakamue wakamumona bu mukaji wa ndumba, bualu uvua mudijike ku mêsu.
16 Ke Yuda kuapuka kumpenga kua njila kuvuaye, kuambaye ne: “Anyisha koku ndale nebe,” bualu kavua mumanye ne: uvua mukaji wa muanende+ to. Kadi yeye wakamuebeja ne: “Neumpeshe tshinyi bua wewe kulala nanyi?”
17 Ke Yuda kumuandamuna ne: “Nenkutumine muana wa mbuji wa mu tshisumbu tshia nyama yanyi.” Kadi yeye wakamba ne: “Neweyeke tshintu too ne pawamutuma anyi?”
18 Yuda kumuebeja ne: “Ntshinyi tshindi mua kukueyeka?” Yeye kumuandamuna ne: “Mpeta webe wa kutua nende tshitampi,+ nshinga webe, ne dikombo diebe didi mu tshianza tshiebe.” Ke yeye kumupeshabi, kulalaye nende, ne Tamâ kuimita difu dia kudiye.
19 Pashishe Tamâ wakajuka, kuyaye, kumbushaye tshilamba tshivuaye mudibuikile, kuvualaye bilamba biende bia lufuila.
20 Pashishe Yuda wakatuma muana wa mbuji ku tshianza tshia mulunda wende muena Adulama+ bua kuangata bintu bivuaye mueyeke kudi mukaji au, kadi kakamupeta nansha.
21 Wakebeja bantu ba muaba uvuaye ne: “Mukaji wa ndumba wa ku ntempelo wa mu Enayima uvua kumpenga kua njila eku udi penyi?” Kadi bakamba ne: “Kakutu kuanji kuikala mukaji wa ndumba wa ku ntempelo muaba eu to.”
22 Ndekelu wa bionso wakapingana kudi Yuda, yeye kuamba ne: “Tshiena mumupete to, kabidi bantu ba muaba au mbambe ne: ‘Kakutu kuanji kuikala mukaji wa ndumba muaba eu to.’”
23 Nunku Yuda wakamba ne: “Abiangate yeye muine, bua katulu kupetudibua. Mvua mene mumutumine muana wa mbuji eu, kadi kuena mumupete to.”
24 Kadi ngondo mitue ku isatu mimane kupita, bakambila Yuda ne: “Tamâ mukaji wa muanebe mmuende bundumba, ne mmuimite kabidi difu dia mu bundumba buende.” Ke Yuda kuamba ne: “Mupatulayi pambelu, bamuoshe.”+
25 Pavuabu benda bapatuka nende pambelu, wakatuma dîyi kudi tatuende muenu ne: “Difu dindi nadi ndia muena bintu ebi.” Yeye kuamba kabidi ne: “Tangila koku bintu ebi bimpe bua kumanya muenabi: mpeta wa kutua nende tshitampi, nshinga, ne dikombo.”+
26 Nunku Yuda wakatangila bintu abi bimpe, kuambaye ne: “Yeye mmuakane kumpita meme, bualu tshivua mumufile kudi muananyi Shela to.”+ Kakasangila kabidi nende panyima pa bualu abu to.
27 Pakafika tshikondo tshia yeye kulela, uvua ne mapasa munda muende.
28 Pavuaye ulela, muana umue wakapatula tshianza tshiende, muleleshi kuangataye diakamue buanda bukunze, kubusuikaye ku tshianza tshiende, wamba ne: “Eu ke udi mupatuke kumpala.”
29 Kadi diakamue pakapingajaye tshianza tshiende, muanabu wakapatuka, ke muleleshi kukema wamba ne: “Mona njila uudi mudienzele nkayebe!” Nunku, kumuinyikabu ne: Pelese.+
30 Pashishe muanabu uvuabu basuike buanda bukunze ku tshianza wakapatuka, kumuinyikabu ne: Zela.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Genese 38
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala mutumina bena Kolinto
14:1-40
14 Ipatshilayi dinanga, kadi tungunukayi ne kudienzeja bua kupeta bipedi bia kudi nyuma, nangananga bua nuenu kuakula mêyi a buprofete.+
2 Bualu muntu udi wakula mu muakulu mukuabu kena wakula ne bantu, kadi udi wakula ne Nzambi, bualu kakuena muntu udi umvua,+ kadi yeye udi wamba malu masokoka a tshijila+ ku bukole bua nyuma.
3 Kadi muntu udi wamba mêyi a buprofete udi ukolesha bantu, ubakankamija ne ubasamba ne mêyi ende.
4 Muntu udi wakula mu muakulu mukuabu udi udikolesha nkayende, kadi muntu udi wamba mêyi a buprofete udi ukolesha tshisumbu.
5 Mpindieu ndi musue bua nuenu bonso nuakule mu miakulu mikuabu,+ kadi ndi musue nangananga bua nuikale nuamba mêyi a buprofete.+ Bulelela, muntu udi wamba mêyi a buprofete mmupite udi wakula mu miakulu mikuabu, anu pikalaye umvuija, bua tshisumbu tshikoleshibue.
6 Kadi mpindieu bana betu, meme mulue kunudi ngakula nenu mu miakulu, nennuambuluishe ku tshinyi bingikala tshiyi muakule ne malu adibu bambuluile+ anyi ne dimanya+ anyi ne mêyi a buprofete anyi ne dilongesha?
7 Bidi kabidi nanku bua bintu bidi kabiyi ne muoyo bitu bidila, nansha bikale lushiba anyi lunzenze. Bikala miadi yabi kayiyi ishilangana ntanta, mmunyi mudibu mua kujingulula tshidibu bimba ne lushiba anyi ne lunzenze?
8 Bualu bikala muadi wa mpungi kawuyi umvuika bimpe, nnganyi wadilongolola bua mvita?
9 Bia muomumue, nuenu nuakula ne ludimi luenu malu adi kaayi umvuika bipepele, mmunyi mudi muntu mua kujingulula tshinudi nuamba? Bushuwa nenuikale nuakula mu lupepele.
10 Kudi mua kuikala miakulu ya bungi ya mishindu ne mishindu pa buloba, kadi kakuena muakulu udi kawuyi umvuika to.
11 Bualu bingikala tshiyi ngumvua muakulu, nengikale muntu wa ku babende kudi muntu udi uwakula, ne muntu udi uwakula au neikale muntu wa ku babende kundi.
12 Ke mudibi kabidi buenu nuenu, bu munudi nujinga bipedi bia kudi nyuma ne muoyo mujima, nukebe bua kuvudija bipedi bidi bikolesha tshisumbu.+
13 Ke bualu kayi, muntu udi wakula mu muakulu mukuabu asambile bua amone mua kumvuija.+
14 Bualu meme nsambila mu muakulu mukuabu, tshipedi tshianyi tshia kudi nyuma ke tshidi tshisambila, kadi lungenyi luanyi kaluena luenza tshintu to.
15 Nanku tshia kuenza ntshinyi? Nensambile ne tshipedi tshia kudi nyuma, kadi nensambile kabidi ne lungenyi luanyi. Nengimbile Nzambi misambu ya kumutumbisha nayi ne tshipedi tshianyi tshia kudi nyuma, kadi nenyimbe kabidi ne lungenyi luanyi.
16 Tshianana, wewe utumbisha Nzambi ne tshipedi tshia kudi nyuma, mmunyi muikala muntu wa tshianana udi munkatshi muenu mua kuamba “Amen” paudi usakidila Nzambi, bu mudiye kayi mumanye tshiudi wamba?
17 Bulelela, udi usakidila Nzambi mu mushindu muimpe, kadi muntu mukuabu kena ukoleshibua to.
18 Ndi ngela Nzambi tuasakidila bua mundi ngakula miakulu ya bungi kunupita nuenu bonso.
19 Nansha nanku, mu tshisumbu mbimpe ngakule nansha miaku itanu ne lungenyi luanyi bua ndongeshe kabidi bakuabu, pamutu pa kuakula miaku binunu 10 mu muakulu mukuabu.+
20 Bana betu, kanulu bana batekete mu ngumvuilu wenu wa malu,+ kadi nuikale bana batekete pa bidi bitangila malu mabi;+ nulue kabidi bantu bakole mu ngumvuilu wenu wa malu.+
21 Mbafunde mu Mikenji ne: “Yehowa udi wamba ne: ‘Nengakule ne bantu aba mu miakulu ya bantu ba ku babende ne mishiku ya benyi kabidi, kadi nansha nanku nebabenge kunteleja.’”+
22 Ke bualu kayi, miakulu ntshimanyinu kudi bantu badi kabayi bena kuitabuja, kadi ki nkudi bena kuitabuja to;+ kadi mêyi a buprofete owu adiku bua bena kuitabuja, kadi ki mbua bantu badi kabayi bena kuitabuja to.
23 Nunku tshisumbu tshijima tshiotshi tshidisangishe muaba umue, ne bonso badimu bakula mu miakulu mikuabu, kadi bantu ba tshianana anyi badi kabayi bena kuitabuja babuele, kabakuamba ne: nudi bajimije lungenyi anyi?
24 Kadi binuikala nuenu bonso nuamba mêyi a buprofete ne muntu udi kayi muena kuitabuja anyi muntu wa tshianana mubuele, neabedibue ne neakonkononyibue kudibu bonso.
25 Nunku malu adi masokoka mu muoyo wende adi apatukila patoke, bienza bua atue mpala wende panshi ne atendelele Nzambi wamba ne: “Bulelela, Nzambi udi munkatshi muenu.”+
26 Nunku bana betu, tshia kuenza ntshinyi? Panudi nudisangisha, umue wenu udi ne musambu, mukuabu udi ne dilongesha, munga udi ne bualu budibu bamubuluile, mukuabu udi ne muakulu mukuabu, mukuabu pende udi ne diumvuija.+ Malu onso enzeke bua kukoleshangana.
27 Bantu bobu bakula mu muakulu mukuabu, kabapitshi pa babidi anyi basatu to, ne muntu ne muntu akule diende dîba; muntu mukuabu ikale umvuija.+
28 Kadi kuoku kakuyi muntu udi umvuija, badi ne bua kupuwa mu tshisumbu; badiakuile munda munda ne bakule ne Nzambi.
29 Baprofete babidi anyi basatu+ bakule, kadi bakuabu bajingulule diumvuija.
30 Kadi mukuabu yeye mupete bualu budibu bamubuluile padiye musombe muaba au, muntu wa kumpala uvua wakula apuwe.
31 Bualu nuenu bonso nudi mua kuamba mêyi a buprofete muntu ne muntu diende dîba, bua bantu bonso balonge ne bonso bakankamijibue.+
32 Bipedi bia kudi nyuma bia baprofete bidi ne bua kuikala ku bukokeshi bua baprofete.
33 Bualu Nzambi ki nNzambi wa malu mabuelakane to, kadi udi Nzambi wa ditalala.+
Anu bu mudibi mu bisumbu bionso bia bansantu,
34 bakaji bashale bapuwe mu bisumbu, bualu ki mbabanyishile bua kuakula nansha.+ Kadi bikale bakokela+ bu mudi Mikenji yamba kabidi.
35 Bobu basue kumanya bualu kampanda, bebeje babayabu ku nzubu yabu, bualu mbualu bua bundu bua mukaji kuakula mu tshisumbu.
36 Dîyi dia Nzambi divua difume kunudi anyi? Peshi ndifike anu kunudi nuenu nkayenu?
37 Bikala muntu wela meji ne: mmuprofete anyi udi ne tshipedi tshia kudi nyuma, udi ne bua kuitaba ne: malu andi nnufundila aa mmêyi a kudi Mukalenge.
38 Kadi muntu yeye mulengulule bualu ebu, nebamulengulule.
39 Nunku bana betu, tungunukayi ne kudienzeja bua kuamba mêyi a buprofete,+ kadi kanukandiki diakula mu miakulu mikuabu to.+
40 Kadi malu onso enzeke bimpe ne mu bulongame.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Kolinto 14
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
DILONGESHA DIA 13
Kudi lumu luimpe bua bitendelelu anyi?
1. Bitendelelu bionso mbilelela anyi?
Mu bitendelelu bionso mutu bamue bantu batu basue kumanya Nzambi mulelela. Lumu luimpe ludi ne: Nzambi udi umona bantu aba, udi uditatshisha bua bualu buabu. Kadi bualu bua dikema, bitendelelu mbilue tshiamu tshia mudimu tshia kuenza natshi malu mabi. (2 Kolinto 4:
Padi tshitendelelu tshilelela tshitumbisha Nzambi, tshia dishima tshiotshi tshidi tshimunyingalaja, bualu tshidi tshilongesha malu adi kaayi mu Bible to. Tshilejilu: malu a dishima bua Nzambi ne bua bantu bakadi bafue. Kadi Yehowa utu musue bua bantu bamumanye bimpe.
2. Kudi lumu luimpe bua bitendelelu anyi?
Bualu buimpe budi ne: tshitendelelu tshidi tshileja muditshi tshinange Nzambi, eku tshinange bulongolodi bua Satana, katshiena mua kushima Nzambi to. (Yakobo 4:4) Bible udi ubikila bitendelelu bionso bia dishima ne: “Babilona Munene.” Babilona ntshimenga tshia kale muvua ntendelelu wa dishima mutuadijile kunyima kua Mvula wa kabutu wa mu matuku a Noa. Mu katupa kîpi emu, Nzambi neabutule bitendelelu bidi bishimakaja bantu ne bibakengesha.
Kudi lumu luimpe lukuabu. Yehowa ki mmupue muoyo bantu bonso badi basue kumumanya, kadi batshidi mu ntendelelu ya dishima to. Udi wenda ubalongesha bulelela bua kubasangisha kaba kamue.
3. Bantu badi banange bulelela badi ne bua kuenza tshinyi?
Yehowa udi ulama bantu badi banange malu malelela. Udi ubalomba bua kupatuka mu nzambi ya dishima. Bantu badi banange Yehowa badi bitaba bua kulekela malu mabi anu bua kumusankisha.
Bantu bavua banange bulelela mu bidimu lukama bia kumpala bakateleja bapostolo pavuabu babambila lumu luimpe, bobu kuluitaba ne disanka. Yehowa wakabalongesha mua kuikala ne nsombelu mupiamupia, nsombelu wa disanka, kumanyabu bua tshinyi bavua ne muoyo, kumanyabu kabidi malu malenga avua mabindile kumpala. Mbatushile tshilejilu tshimpe, bualu bakitaba lumu luimpe, bobu kuteka Yehowa pa muaba wa kumpala mu malu abu onso.
Yehowa udi ne dîku dienza ne batendeledi bende. Udi wakidilamu bantu bonso badi bapatuka mu nzambi ya dishima. Udi ukubikila pebe; wewe muitabe, neulue mulunda wende, neubuele mu dîku dipiadipia dia bantu badi bamuenzela mudimu. Ndekelu wa bionso, neupete muoyo wa tshiendelele.
4. Nzambi neenzele bantu ba mu matunga onso malu mimpe kayi?
Bitendelelu bia dishima bionso bikadi pa kufua. Ki ndumu luimpe anyi? Eyowa! Nenku bantu ba pa buloba bujima nebapatuke mu bupika. Bitendelelu bia dishima kabiakushima bantu ne kubatapulula kabidi to. Bantu bonso bashala ne muoyo nebatendelele anu Nzambi umuepele mulelela, mu buobumue.


text: 4 Ke bualu kayi, meme muena buloko+ mu Mukalenge, ndi nnusengelela bua kuenda biakanangane+ ne dibikila divuabu banubikile2 ne didipuekesha* dionso+ ne bupole buonso, ne lutulu,+ nulejangana muoyo mule mu dinanga,+3 nudienzeja ne muoyo umue bua kulama buobumue bua nyuma mu tshisuikidi tshia buobumue tshia ditalala.+4 Kudi mubidi umue+ ne nyuma umue,+ anu bu munuvua babikidibue mu ditekemena dimue+ dia dibikidibua dienu;5 Mukalenge umue,+ ditabuja dimue, dibatiza dimue;6 Nzambi umue ne Tatu wa bonso udi ku mutu kua bonso, wenzeja malu ku butuangaji bua bonso ne mu bonso.7 Mpindieu bakapesha muntu yonso wa kutudi ngasa bilondeshile muvua Kristo mupime dipa didi difidibua tshianana.+8 Bualu badi bamba ne: “Pakabandaye muulu wakaya ne bakuatshibue; wakafila mapa mikale bantu.”+9 Mpindieu dîyi edi dia ne: “wakabanda” didi diumvuija tshinyi? Didi diumvuija ne: uvua mupueke kabidi miaba ya muinshi, mmumue ne: pa buloba.10 Yeye muine uvua mupueke ke uvua kabidi mubande muulu+ mupite diulu dionso,+ bua apeshe bintu bionso tshiuwidi tshiabi.11 Wakafila bamue bu bapostolo,+ bakuabu bu baprofete,+ banga bu bambi,*+ bakuabu bu balami ne balongeshi,+12 bua kupingaja bansantu mu njila,* bua mudimu wa kuambuluisha bakuabu, bua kuibaka mubidi wa Kristo,+13 too ne patudi tufika ku dikala tshintu tshimue* bua ditabuja ne bua dimanya dijalame dia Muana wa Nzambi, ku dikala muntu mukole,*+ tufika ku tshipiminu tshia dikola tshia tshiuwidi tshia Kristo.14 Nunku katuikadi kabidi bana batekete, batukupakaja eku ne eku anu bu bakupakaja kudi mavuala ne baya netu eku ne eku kudi lupepele luonso lua dilongesha+ ku dishimakajangana dia bantu, ku budimu mu mayele adi ashimangana.15 Kadi patudi eku tuamba bulelela, mu dinanga, tukolayi mu malu onso munda mua yeye udi ku mutu, Kristo.+16 Kudiye, mbalamakaje mubidi wonso+ pamue bimpe ne mmuenza bua wikale ukuatshishangana ku diambuluisha dia dinungu dionso didi difila tshidi tshikengedibua. Padi tshitupa tshionso tshienza mudimu watshi bimpe, bidi biambuluisha mubidi bua kukolawu padiwu udibaka nkayawu mu dinanga.+17 Nunku ndi ngamba njadika mu Mukalenge ne: kanuena ne bua kutungunuka kabidi ne kuenda bu mudi bantu ba bisamba bikuabu benda+ mu meji abu a patupu.*+18 Meji abu adi mu mîdima, ne badi kule ne muoyo wa kudi Nzambi bua dipanga didi munda muabu, bua mioyo yabu mipape.*19 Bu muvuabu bajimije bikadilu bimpe bionso, bavua badifile ku tshikadilu tshia dikamakama*+ bua kuenza malu a bukoya bua mishindu yonso ne lukuka luonso.20 Kadi nuenu kanuvua balonge ne: Kristo udi nunku,21 binuikala bushuwa nuvua bamuteleje ne balongeshibue ku butuangaji buende, anu mudi bulelela buikale mu Yezu.22 Bavua banulongeshe bua kuvula bumuntu bua kale+ budi bupetangana ne bikadilu bienu bia kale ne budi buenda bunyanguka bilondeshile majinga abu adi ashimangana.+23 Nudi ne bua kutungunuka ne kuvuijibua bapiabapia mu ngelelu wa meji udi ulombola meji enu,*+24 ne nudi ne bua kuvuala bumuntu bupiabupia+ buvua bufukibue bilondeshile disua dia Nzambi mu buakane ne lulamatu bia bushuwa.25 Ke bualu kayi, mpindieu unukadi balekele dishima, yonso wa kunudi ambile mukuende bulelela,+ bualu tudi bitupa bia mubidi bidi bilamakanangane tshimue ne tshikuabu.+26 Ikalayi ne tshiji, kadi kanuenji mpekatu to;+ kanulekedi dîba dibuela nuenu bikale anu ne tshiji;+27 kanupeshi Diabolo mpunga.*+28 Muntu udi wiba kibi kabidi to; kadi enze mudimu bikole, wenza mudimu muimpe ne bianza biende,+ bua amone mua kuikala ne tshintu tshia kuabanyina muntu udi ukengela bintu.+29 Dîyi dibole kadipatuki mukana muenu,+ kadi anu dîyi dimpe didi mua kukolesha bakuabu padibi bikengela, bua dikuatshishe badi baditeleja.+30 Kabidi, kanunyingalaji* nyuma muimpe* wa Nzambi+ uvuabu banutue nende tshitampi+ bua dituku dia dipikudibua ku diambuluisha dia tshia kupikulangana natshi.+31 Nulekele dilaminangana munda dibi dia mishindu yonso,+ tshiji, bumfiika munda, dielelangana mbila, bipendu+ ne malu a mishindu yonso adi enzelangana bibi.+32 Kadi nuikale nuenzelangana malu ne bulenga, nuditeka pa muaba wa bakuabu ne dinanga dionso,+ nufuilangana luse ne muoyo mujima anu bu muvua Nzambi pende munufuile luse ne muoyo mujima+ ku butuangaji bua Kristo.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Yehowa udi ulombola muoyo wa mukalenge (1)
-
Buakane mbuimpe kupita mulambu (3)
-
Tshisumi tshidi tshifikisha ku dilubuluka (5)
-
Muntu udi kayi uteleja mupuekele kabakumuteleja (13)
-
Kakuena meji padiku dibenga kumvuangana ne Yehowa (30)
21 Muoyo wa mukalenge udi bu tusulu tua mâyi mu tshianza tshia Yehowa.+
Yeye udi uwutuma kuonso kudiye musue.+
2 Njila yonso ya muntu idi imueneka miakane kudiye,+Kadi Yehowa udi ukonkonona mioyo.+
3 Kuenza malu adi mimpe ne makaneKudi kutamba kusankisha Yehowa kupita mulambu.+
4 Mêsu a didibandisha ne muoyo wa diambu,Muendu udi ulombola bantu babi mmpekatu.+
5 Malu adi bantu badi benza mudimu ne muoyo mujima balongolola adi bushuwa afika ku dikumbana,+Kadi bantu bonso badi balubakana mbatangile bushuwa ku bupele.+
6 Kupetela bubanji ku ludimi lua dishimaKudi bu dibungi didi dijimina, buteyi bua lufu.+
7 Tshikisu tshia bantu babi netshibabutule,+Bualu badi babenga kuenza malu ne buakane.
8 Njila wa muntu muena tshibawu mmukonyangale,Kadi mudimu wa muntu mukezuke mmululame.+
9 Mbimpe kusombela pa ditumba dia musaka wa nzubuPamutu pa kusombela mu nzubu umue ne mukaji muena matandu.+
10 Muntu mubi udi ujinga malu mabi ne muoyo mujima;+Kena uleja muinende luse nansha lukese.+
11 Padibu bapesha musekianganyi dinyoka, bantu badi kabayi ne dimanya badi balua bena meji,Ne padi muntu udi ne meji upeta busunguluji, udi upeta dimanya.+
12 Muakane udi utangila nzubu wa muntu mubi;Udi utonkola bantu babi bua kabutu kabu.+
13 Muntu udi ujika ditshi diende ku muadi wa muntu mupuekeleYeye muine neabikile ne kabakumuandamuna to.+
14 Dipa difila mu musokoko didi dituyisha tshiji,+Ne mbuejilu mufila mu musokoko udi utuyisha luonji lukole.
15 Ndisanka kudi muntu muakane bua kuenza malu ne buakane,+Kadi mbualu budi buenza buôwa kudi badi benza malu mabi.
16 Muntu udi upambuka mu njila wa busungulujiNeikishe mu dingumba dia bantu badi kabayi ne bukole mu lufu.+
17 Muntu udi munange kupitshisha bikondo bimpe neabuele mu bupele;+Muntu udi munange mvinyo ne mafuta kakulua mubanji to.
18 Muntu mubi udi tshia kupikula natshi muntu muakane,Ne mutungidianganyi nebamuangate pa muaba wa bena bululame.+
19 Mbimpe kusombela mu tshipelaPamutu pa kusomba ne mukaji muena matandu, muena bumfiika munda.+
20 Biuma bia mushinga mukole ne mafuta bidi mu nzubu mua muena meji,+Kadi muntu mutatakane neatulakaje bidiye nabi.+
21 Muntu udi wipatshila buakane ne dinanga dia lulamatuNeapete muoyo, ne buakane, ne butumbi.+
22 Muena meji udi mua kubanda pa tshimenga tshia bantu ba bukoleNe kutekesha bukole budibu beyemene.+
23 Muntu udi ulama mukana muende ne ludimi luendeUdi udiepula ku ntatu.+
24 Muena dikamakama udi udisua ne diambu, ke muudi ubikilaMuntu udi wenza malu ne dikamakama kayi ne tshidiye utshiuka.+
25 Tshintu tshidi muena lulengu ujinga ne muoyo mujima netshimushipe,Bualu bianza biende bidi bibenga bua kuenza mudimu.+
26 Dituku dijima yeye udi ujinga bintu ne lukuka luonso,Kadi muntu muakane udi upeshangana, kayi upalangana tshintu nansha tshimue.+
27 Mulambu wa bantu babi udi tshintu tshibi.+
Udi utamba kubipa padi muntu uwufila ne meji mabi!
28 Ntemu wa dishima neajimine,+Kadi muntu udi uteleja neafile bujadiki budi bukumbane.
29 Muntu mubi udi wangata mpala wa dikamakama,+Kadi muntu muena bululame ke udi ne njila wende mushindame.+
30 Kakuena meji, anyi dijingulula dia malu, peshi lungenyi padiku dibenga kumvuangana ne Yehowa.+
31 Kabalu nkalongolola bua dituku dia mvita,+Kadi lupandu ndua Yehowa.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Nsumuinu 21
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg